title: Sven, Jan en Koen nei heale finale ploege-efterfolging

maintext:
De Nederlânske efterfolgingsploech hat snein op de Olympyske Spelen de heale finale berikt. Sven Kramer, Jan Blokhuijsen en Koen Verweij fersloegen yn de kwartfinale yn de Gangneung Oval de Amerikaanske reedriders mei in grut ferskil: 3.40,03 om 3.42,98. De Oranjeriders setten fan de acht lannen net de bêste tiid del. Súd-Koreä wie mei in tiid fan 3.39,29 it rapst.
Sven Kramer sei nei de wedstriid dat er fûn dat it eins hiel goed gien is, oant dat se twa ronden foar de ein in bytsje yn de problemen kamen. "Koen hie in wat mindere beurt en joech dy hiel folwoeksen wei. Yn it ferline seachst noch wol ris dat it hielendal útinoar foel, as ien it dreech krige. As team pakten we it goed op en bleaune wy ticht byinoar.''
"It giet derom dat oan de ein fan de efterfolging elkenien yn de ploech like wurch is", seit Sven Kramer. "Dat wie hjoed net it gefal. Dus moat ik mear op kop ride, as wy yn dizze gearstalling trochgean. Fansels sille wy it dêr mei de ús fjouweren en de bûnscoach oer hawwe. Wy litte it no efkes gewurde. Hjoed en moarn sjogge wy fierder."
De heale finales en de finale op de ploege-efterfolging stean foar woansdei op it programma. Nederlân nimt it yn de heale finale op tsjin Noarwegen. Oft se dan yn deselde gearstalling ride, sil de kommende dagen bepraat wurde. Patrick Roest is reserve achter Kramer, Verweij en Jan Blokhuijsen.


title: Oardel miljoen euro foar fernijingen yn de lânbou

maintext:
De provinsje Fryslân stekt 900.000 euro yn in subsydzjeregeling om fernijingen yn de lânbou te stimulearjen. De regeling is foar boeren dy't plannen betinke om greidefûgels te beskermjen of de útstjit fan fosfaat te beheinen. De subsydzje kin oanfrege wurde troch boeren, ûndersikers en adviseurs en wurdt op 5 maart iepensteld.
Net allinnich de provinsje stekt der jild yn, ek de Europeeske Uny komt mei in bydrage. Mei-inoar is der dan goed oardel miljoen euro beskikber. Gadingmakkers moatte har foar 8 juny fan dit jier melde.

fasttext_language: fy


title: Roosje Hindeloopen is drok mei Hylper fontein

maintext:
Oan de Hylper fontein wurdt folop wurke. It is in ûnderdiel fan it Kulturele Haadstêdprojekt de 11Fountains. De earste fontein stiet der al, yn Ljouwert. Oan de oare tsien wurdt op it stuit noch hurd wurke. Yn alle alve Fryske stêden moat yn maaie in fontein stean, betocht troch bûtenlânske keunstners.
Guon kritisy fine it skande dat der gjin Fryske keunstners by dit projekt belutsen binne. Wól wurde Fryske bedriuwen belutsen by it meitsjen fan de fonteinen. Sa as Roosje Hindeloopen, bekend fan de Hylper meubels en skilderkeunst. It bedriuw makket it houtwurk. It moat in gewei foarstelle dêr't minsken aansten op sitte kinne. De fontein is ynspirearre troch it âlde stedswapen fan Hylpen en komt middenyn de stêd te stean.


title: Jong Cambuur pakt mar ien punt op besite by hikkesluter

maintext:
Jong SC Cambuur hat net optimaal profitearre fan it ferlies fan konkurrint NEC. De Ljouwerters pakten moandeitejûn in punt op besite by hikkesluter Jong RKC Waalwijk.
Yn Waalwijk kaam de thúsploech foar it skoft twa kear op foarsprong troch goals fan Noël de Graauw. Cambuur kaam lykwols werom yn de wedstriid troch in eigen goal fan RKC en in treffer fan Danny van Haaren. Yn de twadde helte sette Tyrone Conraad de ploech fan Dennis van der Ree sels op 2-3, mar De Graauw makke syn tredde foar Jong RKC en bepaalde de einstân op 3-3.
De Ljouwerters bliuwe op it tredde plak stean. It ferskil mei nûmer twa Jong NEC is werombrocht ta ien punt.


description: De follybalsters fan VC Snits binne woansdeitejûn yn de heale finale fan de beker útskeakele troch Eurosped út Vroomshoop. It waard 1-3 foar de besikers, m

title: VC Snits útskeakele yn heale finale bekertoernoai


title: See-earnen yn De Alde Feanen bouwe twa nêsten

maintext:
Deselde twa see-earnen dy't ferline jier ien jonge fûgel grutbrocht hawwe yn de Alde Feanen, binne wer dwaande yn it gebiet. Se bouwe no net ien, mar twa nêsten. Se sitte op itselde plak as ferline jier. Yn earste oanset besochten de fûgels it âlde nêst wer op te knappen. Dêr is ek in kamera mei sinnepaniel by pleatst fan Beleef de Lente. Dat is in projekt fan Vogelbescherming Nederland. Minsken kinne dêr sûnt snein op folgje wat yn it nêst bart.
Mar nei't der in sinnepaniel pleatst is, binne de fûgels begûn mei it bouwen fan in nij nêst, sa lit Sip Veenstra fan It Fryske Gea weten. Hokker nêst oft aans brûkt wurdt is net wis. Fan Veenstra meie de fûgels wol briede yn it earste nêst. Net allinnich omdat dêr de kamera op stiet, mar ek omdat de beam dêr't it twadde nêst yn makke wurdt, net sûn is en omwaaie kin by in stoarm.


title: FIDEO: Heit Schulting folget Suzanne mei spanning

maintext:
De shorttrackfroulju behellen tiisdeitemiddei In brûnzen medalje. Dat betsjutte ek de earste medalje foar Suzanne Schulting. Nei in dramatsyk begjin fan de Spelen, kaam de ûntlading. Net allinnich by Suzanne sels, ek by har heit Jan.
A post shared by SUZANNE SCHULTING 🖤 (@suzanneschulting) on Feb 20, 2018 at 7:41am PST


title: Projekt mei elektryske auto's op Skylge mislearre

maintext:
It bedriuw WattCar dat op Skylge elektryske auto's ferhiert hâldt nei trije jier op te bestean. Minsken op it eilân koene sa'n auto fia in app of in sms hiere. As se dan te plak wiene koe in oar him wer brûke. De besettingsgraad fan de 39 auto's wie lykwols te leech, sa lit WattCar witte. No is it bedriuw by in punt kaam dat se twongen wurde fuortendaliks it bedriuw stop te setten. Der wurdt ûndersocht oft der in alternatyf komme kin.
Inisjatyfnimmer fan it projekt is Hans Werner. Hy hie by oanfang hege ferwachtings. Ut in ûndersyk hie bliken dien dat 17 persint fan de eilanners de eigen auto ferkeapje woe as de elektryske auto's der komme soene. It úteinlike doel wie om 100 elektryske auto's op Skylge ride te litten.


title: Wurkstraf foar skipper nei trochfarren by deadlik ûngelok

maintext:
Tsjin in man út Twello is 240 oeren wurkstraf easke, omdat er gjin help jûn hat oan minsken yn need op in syljacht. Dit barde yn novimber 2015 op de Iselmar tusken De Lemmer en Urk.
It jacht wie sonken en twa manlju leine yn it wetter. De fertochte fear der mei syn frachtskip del, mar holp se net, ek al hie in matroas de twa slachtoffers heard en sjoen. De skipper warskôge wol de kustwacht en in skip dat him yn de mjitte kaam, mar gie sels fierder.
De help foar de twa slachtoffers kaam te let, se ferdronken. De skipper út Twello seit dat it te gefaarlik wie om stillizzen te gean, mar saakkundigen binne dat net mei him iens. De rjochter docht oer twa wiken útspraak.


title: Ekstra foarstellingen De Stormruiter ek útferkocht

maintext:
De sân ekstra foarstellingen fan it muzykteäterspektakel De Stormruiter binne útferkocht. Om 11.00 oere sette de ferkeap fan de ekstra foarstellingen moandei útein. Binnen in heale dei wiene de kaarten fuort. Fan it begjin fan de ferkeap ôf wie it tige drok op de webside. Somtiden stiene der tûzenen minsken yn de wacht.
Der komme no net noch mear foarstellingen, seit de organisaasje. Dat past net mear binnen it programma. De iennige manier om noch oan kaarten te kommen is de site yn de gaten te hâlden yn de hoop dat reservearringen mooglik net trochgeane. Meielkoar binne 100.000 kaarten ferkocht fan De Stormruiter. It is de grutste produksje fan Kulturele Haadstêd 2018.


title: PvdA Hearrenfean: "Diskriminaasje útstjoerburo's ûndersykje"

maintext:
De PvdA yn Hearrenfean wol dat útsocht wurdt oft útstjoerburo's yn de gemeente har ek skuldich meitsje oan diskriminaasje. De fraksje stelt der fragen oer oan boargemaster en wethâlders, nei oanlieding fan it telefyzjeprogramma Radar. Dêr wie te sjen dat hast de helte fan alle útstjoerburo's him lient foar diskriminaasje, as bedriuwen dêr om freegje.
De PvdA fynt dat ôfkomst, leeftiid of geslacht net útmeitsje moatte by in sollisitaasje. De fraksje wol witte wat de gemeente docht om diskriminaasje tsjin te gean en oft de gemeente ek klachten krijt. Bedriuwen dy't har der skuldich oan meitsje, moatte oanpakt wurde neffens de PvdA yn Hearrenfean.


title: Advys fan Frysk iisbûn: bliuw fan it iis!

maintext:
Bliuw fan it iis: dat is it advys fan it Frysk iisbûn dat se moandeitemiddei dogge. Ride op natueriis kin noch net, dêr is noch folle mear iis en froast foar nedich. Der kin op dit stuit allinnich feilich riden wurde op Thialf op It Hearrenfean en op de Elfstedenhal yn Ljouwert, sa lit it bûn witte. "Mei it stilsetten fan de gemalen en it ynstellen fan it farferbod binne der maatregels naam om de groei fan it iis makliker te meitsjen. It is no ôfwachtsjen wat de winter docht", seit iismaster Sytse Kroes.
Benammen troch de hurde wyn leit noch in soad wetter iepen. Op www.friescheijsbond.frl stiet in kaart fan Fryslân. As der plakken grien kleurje, kin dêr feilich riden wurde.


title: Baanperspektyf en lean VMBO-technisy better

maintext:
Technisy op VMBO-nivo sille yn de takomst mear fertsjinje as HBO'ers yn de administrative sektor. Dat ferwachtet foarsitter Doekle Terpstra fan ynstallateurskoepel UNETO-VNI.
It perspektyf op in baan is foar de VMBO-technisy ek folle better, seit Terpstra. Der is al in tekoart oan fakminsken, en as konsuminten massaal duorsume enerzjysystemen keapje, sil dat tekoart allinne mar oprinne.
"Oant 2020 ha we al 10.000 technyske fakminsken te min", seit Terpstra, "en as we massaal duorsume enerzjysystemen pleatse litte, ferwachtsje ik in tekoart fan 40.000 technisy."


title: Tyt'diel moat drainaazje fêstlizze yn bestimmingsplan

maintext:
De Ried fan Steat giet akkoart mei de bou fan 14 wenningen op de lokaasje fan de eardere garaazje Wijnia oan de Ryksstrjitwei yn Hurdegaryp. Betingst is wol dat de gemeente mei in drainaazjebuis soarget dat der maatregels naam wurde om wetteroerlêst by de buorman foar te kommen. Dat stiet yn in útspraak dy't woansdei bekend wurden is.
De buorman is Ronnie Schievink. Hy stapte yn desimber nei de Ried fan Steat. Hy is benaud foar wetteroerlêst, omdat syn terrein folle leger leit. Hy woe dat de gemeente in sleat grave soe, om it wetter ôf te fieren, mar de gemeente kiest foar in drainaazjebuis. De Ried fan Steat hat dêr gjin beswier tsjin, mar allinnich as soks yn it bestimmingsplan fêstlein wurdt. De gemeenteried krijt dêr no fjouwer moanne de tiid foar. Dêrnei folget noch in einútspraak oer it bestimmingsplan.


title: Pyeongchang, dei 7: Sven en Jorrit op de 10 kilometer

maintext:
Tongersdei, op de sânde dei fan de Olympyske Spelen, wurdt der fansels wer reedriden. Dizze kear is it de grutte kreaker: de 10.000 meter by de manlju. Mei fansels Sven Kramer en Jorrit Bergsma.
12.00 oere: De 10.000 meter manlju
It wurdt tongersdei de grutte dei foar sawol Sven Kramer as Jorrit Bergsma. Kramer wol nei de teloarstellingen yn Vancouver en Sotsji lang om let dy gouden plak op de 10.000 meter binnenhelje. Foar Jorrit Bergsma is it syn iennige kâns op in medalje, en is it in kwestje fan no of net. En wylst Sven Kramer dwaande wie mei krêftsynspanningen op de 5000 meter, koe Jorrit Bergsma him folslein konsintrearje op de 10 kilometer. Grutte konkurrint foar beide Friezen is de Kanadees Ted-Jan Bloemen, dy't earder dit seizoen yndruk makke op ferskate oare eveneminten. Sa pakte er de wrâldrekôrs op de 5 en de 10 kilometer fan Sven Kramer ôf. De trije komme achterinoar yn aksje yn de lêste trije ritten.
Freed: in dei sûnder Friezen
Foar it earst dizze Olympyske Spelen komme wy in dei sûnder Fryske ynbring foarby. Der wurdt wol reedriden, mar by de 5000 meter by de froulju komme gjin Friezen yn aksje.
Foarsizzingen
Alle dagen docht in panel fan sportsjoernalisten in foarsizzing foar de medaljekânsen fan dy dei. Dat binne Johan Stobbe (Leeuwarder Courant), Koos Wieling (sjoernalist Omrop Fryslân), Lisette van der Geest (sjoernalist Algemeen Dagblad), Joris van den Berg (kommentator shorttrack NOS), Roelof de Vries (sjoernalist Omrop Fryslân) en Cees Juffermans (âld-shorttracker en analist NOS).
Manlju 10.000 meter
Foarsizzing Koos Wieling
1. Sven Kramer (Nederlân)
2. Jorrit Bergsma (Nederlân)
3. Ted-Jan Bloemen (Kanada)
Foarsizzing Johan Stobbe
1. Sven Kramer (Nederlân)
2. Jorrit Bergsma (Nederlân)
3. Ted-Jan Bloemen (Kanada)
Foarsizzing Lisette van der Geest
1. Sven Kramer (Nederlân)
2. Jorrit Bergsma (Nederlân)
3. Ted-Jan Bloemen (Kanada)
De Olympyske Spelen yn Pyeongchang duorje fan 9 oant 25 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Plysje siket trochrider by Twizel

maintext: Op de Sanbultserwei by Twizel is sneontemoarn in lantearnepeal ûnderstboppe riden. De bestjoerder fan de auto dy't tsjin de peal botste, is dêrnei trochriden. Neffens de plysje giet it om in Volkswagen Transport-buske, sjoen de ûnderdielen dy't op de dyk lizzen bleaun binne. De auto moat dan ek in soad skea hawwe. De plysje freget de bestjoerder om him as har te melden.


title: Oudvitdirekteur:"Toenemende vraag naar oudere uitzendkracht"

maintext:
It mei dan lestich wêze foar âlderen om fêst wurk te finen, der is wol in tanimmende fraach nei de senior-útstjoerkrêft. Dat seit direkteur Maria Bruining fan âlderen-útstjoerburo Oudvit út Drachten. Oudvit wurket foar opdrachtjouwers út it hiele lân en by it spesjalisearre buro steane mear as tsientûzen fyftich- en sechtichplussers ynskreaun.
Neffens Bruining bart it geregeld dat in âldere útstjoerkrêft by in opdrachtjouwer yn tsjinst komt. Dat komt neffens har omdat de ûnderfiningen mei âldere útstjoerkrêften oer it algemien hiel posityf binne. Se komme op tiid, binne net faak siik en hawwe in goede wurkmentaliteit, seit Bruining. Sy omskriuwt de minsken dy't by har ynskreaun stean as "positief, oprecht en betrouwbaar".


title: Rendac ferheget kosten foar opheljen kadavers

maintext:
De tariven fan Rendac om kadavers op te heljen gean mei sa'n 30 prosint omheech. Ek al is der in delgong fan de kosten foar it opheljen en ferwurkjen fan deade bisten. It opheljen fan bygelyks in ko sil no rom seis euro mear kostje.
Neffens direkteur Sjors Beerendonk fan Rendac binne hjir twa redenen foar. De produkten dy't de Rendac makket fan deade bisten, sa as bistemoal en -fet, binne op 'e merke minder wurdich wurden. Dêrneist moatte de tekoarten fan ôfrûne jierren foar it opheljen fan bisten ferrekkene wurde. Yn 2015 hat Rendac in soad tekoarten op rûn.
Foar de boeren is sa'n stiging 'nooit leuk', seit LTO Noord-bestjoerder Dirk Bruins. Mar se ha by LTO Noord net in soad reaksjes fan boeren krigen op dit nijs. Bruins sil yn maart wol yn petear gean mei Rendac om te sjen oft der mooglikheden binne om de tariven yn de takomst bliuwend leech te hâlden.


title: Folle mear tsjerkûlen oerlibje lâns de A7 by Beetstersweach

maintext:
De maatregel dy't betocht is om it oantal ferkearsslachtoffers ûnder tsjerkûlen te ferminderjen, lâns de A7 by Beetstersweach, liket effekt te hawwen. By de autodyk binne spesjale peallen delsetten, mei dwerslizzers derop. Dy binne folle heger as de hektometerpealtsjes by de dyk. Dêr sieten de ûlen oars faak op, mar dêrwei hiene se it dreech om op te fleanen.
De maatregel is betocht troch ûlekenner Johan de Jong fan Oerterp. Earder foelen der mear as 30 slachtoffers. Neidat de peallen pleatst binne, binne der noch mar twa ûlen ûnder de auto kaam.


title: Sjinkie Knegt wint sulver op 1500 meter

maintext:
Shorttracker Sjinkie Knegt fan Bantegea hat op de earste dei fan de Olympyske Spelen sulver wûn op de 1500 meter. It is foar Knegt de twadde medalje op de Winterspelen. Yn 2014 pakte er yn Ruslân brûns op de 1000 meter. It wie in tige drokke finale, mei mar leafst njoggen riders. Wêrûnder ek Itzhak de Laat fan Aldskoat, hy einige op it sechde plak. It goud gie nei de Súd-Koreaan Lin.
Earder op de moarn waard de kwartfinale riden. Itzhak de Laat makke mei in twadde plak yndruk, wylst Sjinkie Knegt in ienfâldige kwartfinale ride koe. Dit kaam om't trije fan syn tsjinstanners inoar ûnderúthellen. Hjirtroch kamen der yn totaal mar trije riders oer de einstreek en koe Sjinkie yn ien kear troch nei de heale finale.
Heale finale
Ek de heale finale smiet gjin problemen op foar Sjinkie Knegt. Hy kaam hjir as earste oer de streek. De race fan de rider út Bantegea hie opnij te krijen mei in protte falpartijen wêrtroch't Knegt him frij maklik kwalifisearje koe foar de úteinlike finale.
Dreger wie it foar Itzhak de Laat, dy't yn syn heale finale te krijen hie mei in falske start. Hjirnei ried er in knappe race, en lei er oan de ein fan de rit foar in koart skoftke sels twadde. De ynwenner fan Aldskoat moast it yn syn heale finalerace úteinlik dwaan mei in tredde plak, en like dêrmei in plakje yn de B-finale te krijen. Mar de sjuery naam fanwege in oertreding fan in oare rider in oar beslút, en liet De Laat úteinlik dochs meistride foar in medalje yn de A-finale.


title: Marjolein en Gjalt binne troud foar ien dei

maintext:
Marjolein Zijlstra (25) en Gjalt Dijkstra (31) út Snits binne woansdei foar ien dei troud. Yn it ramt fan de Valentijnsdei-aksje fan de Omrop wie alles krekt as yn it echt. Dus nei de kapper, it passen fan in pak en jurk, troufoto's meitsje en fansels it útsykjen fan de ringen. En ek de bern, Naomi en Thomas, wienen moai oanklaaid. Omrop Fryslân folge de hiele dei.
Trouwe is in grutte dream fan Marjolein, al sûnt se in lyts famke wie. Se frege Gjalt al hieltyd, mar hy hapte noait ta. Se hawwe elkoar sân jier lyn hiel romantysk kennen leard: Gjalt stjoerde in bearke en in roas oer de post, op Valentijnsdei. Hy hie har foto op Hyves sjoen. Se hiene se elkoar noch nea moete, it wie fia in freondinne gien.
Under it nûmer fan 'Marry you' fan Bruno Mars brocht heit syn dochter Marjolein de studio binnen. Dêr stie de famylje al te wachtsjen. De seremoanje mei trouamnter Linda Veerman wie live op de radio, yn De middei fan Fryslân. "Sjoch elkoar oan en hâld elkoar de hân fêst." Tsjin Gjalt sei se: "Marjolein is dyn rots yn de branding, se soarget goed foar dy en dyn gesin en se is in leave mem. Do hast tasein datst wat romantysker wêze wolst."
Tsjin Marjolein sei se: "Gjalt is alles foar dy, hy makket dy hiel lokkich. Hy is in geweldige heit en freon." Nei it jawurd fan beide brocht Naomi de ringen. Nei de lokwinsken en de tút kamen der wat trientsjes. "Dit fielt hiel goed, in dream is útkommen," sei Marjolein. Gjalt joech earlik ta dat er it net dien hie as it wol echt west hie. Hy liet him ek net oerhelje om Marjolein echt te freegjen. "Ik zwicht niet onder druk." Mar... mochten se oait wol echt trouwe, dan litte se dat fansels witte.
As ôfsluting hat it selskip noch in romantysk diner yn it Catshuis oan de Nijstêd yn Ljouwert, yn de gewoane klean. "It wie noch folle moaier as ik ferwachte hie," fertelt Marjolein. "It wie in geweldige dei, ik ha echt genoaten. Fan alles, it hier, de make-up, de jurk en dat elk derby wie dy't my dierber is en it ja-wurd fansels. It fielt hiel echt foar ús."


title: Bylden wapene oerfal supermerk oan Wylgestrjitte online set

maintext:
De plysje hat freedtemiddei bylden online set fan de wapene oerfal oan de Ljouwerter Wylgestrjitte op 12 jannewaris.
Op de bylden is te sjen hoe't twa oerfallers in klant en in meiwurker mei in pistoal en mes bedriigje. De gesichten fan de oerfallers binne net te sjen, mar de plysje hopet dat minsken de oerfallers werkenne troch bygelyks de klean of de wize werôp't se rinne.
De oerfallers binne útnaaid mei in jildbedrach. Gjinien fan de minsken yn de supermerk is ferwûne rekke, mar se binne wol bot skrokken.


title: Keepster Loes Geurts makket rentree by Göteborg

maintext:
Keepster Loes Geurts fan Hichtum makket ynkoarten har rentree op it fuotbalfjild. De 32-jierrige Geurts hat in kontrakt tekene by Kopparbergs/Göteborg FC yn Sweden. By dy ploech spile se inkelde jierren earder ek al. De fuotbalster hold de ôfrûne simmer tydlik op mei fuotbaljen, om't se der efkes klear mei wie. Se bleau wol yn Sweden, om nei te tinken oer wat se krekt dwaan woe.
Geurts siet de ôfrûne simmer by it Europeesk kampioenskip op de reservebank en spile oant har tydlike stop by Paris Saint-Germain yn Frankryk. Wannear't se wer har earste offisjele wedstriid keepe sil, is noch net dúdlik.


title: Allinnich SAM mei "SAM" noch brûke yn 'e polityk

maintext:
De politike partij SAM Waadhoeke hat de namme SAM as wurdmerk foar politike doelen fêstlein. De partij wol sa grip hâlde op it brûken fan de nammen troch oare politike partijen. SAM wol dat de namme allinne brûkt wurdt troch partijen dy't deselde opfettingen ha as SAM Waadhoeke.
Oanlieding foar it deponearjen fan de namme is dat in lid fan GemeenteBelangen-Totaal Lokaal yn Súdwest-Fryslân it hân hat oer it brûken fan de namme SAM. Dat soe in opsje wêze as it ta in ôfsplitsing komt binnen dy partij. Dêr sit SAM Waadhoeke net op te wachtsjen.


title: "Basisynkommen kin Fryske jongeren perspektyf biede"

maintext:
"In basisynkommen foar elkenien soe yn de takomst wolris de oplossing wêze kinne om jongeren ek yn Fryslân takomst te bieden", dat fynt Brigitta Scheepsma, litslûkker foar GrienLinks yn Tytsjerksteradiel. Dizze wike kamen fan it Fries Sociaal Planburo (FSP) alarmearjende berjochten oer it takomstperspektyf fan jongerein yn de eigen provinsje. Dat perspektyf ûntbrekt sels feitlik foar jongeren mei in MBO-oplieding op nivo 1 en 2, om't dêr kwealik noch wurk foar wêze sil, foarseit it FSP.
De problematyk waard oansnien yn it programma Buro de Vries, wêryn't Scheepsma in basisynkommen neamde as oplossing op termyn. Otto van der Galiën fan Lijst 058 yn Ljouwert, mar ek staazjekoördinator by ROC Friese Poort, wie ek somber en wiist it idee fan in basisynkommen net direkt fan de hân.


title: "Meiwurkers De Friesland lizze har net samar del by beslút"

maintext:
Meiwurkers fan De Friesland sille har net samar dellizze by de útspraak fan de rjochter dy't tongersdei bepaalde dat de fuzje mei Zilveren Kruis Achmea gewoan trochgean kin. Dat seit Annelies Bontjer fan it fakbûn FNV. De meiwurkers winne earst juridysk advys yn, seit se, mar as dat neat opsmyt slút se oare aksjes net út. De meiwurkers wienen it net mei de fúzje iens, seit se, en dêr kin in útspraak fan de rjochter neat oan feroarje: "Het vonnis doet er niet toe." It hat neffens Bontjer faker sa west dat bedriuwen wat woenen dêr't de meiwurkers it net mei iens wienen, en doe ha aksjes fan de fakbûnen ek holpen om dat te kearen.
De ûndernimmingskeamer fan it gerjochtshôf yn Amsterdam sei tongersdei dat út it fúzjebeslút en út de tasizzingen fan Achmea bliken docht dat Achmea en De Friesland beide belang hechtsje oan it behâlden fan de 'eigenheid' fan De Friesland, ek nei de fúzje. It is de bedoeling dat De Friesland troch de fúzje minder kwetsber wurdt, en in stevigere finansjele basis krijt.


title: Kollum: "Jillert Anema 4-ever!"

maintext:
'You love 'em or you hate 'em.' Of yn geef Frysk: je hâlde derfan of je reitsje der fan yn de skiterij. Dat jildt bygelyks foar in man as Louis van Gaal. Ien fan de bêste trainers yn de wrâld dy't fuotbal hjit. Louis wit wêr't er oer praat. Hy is eigensinnich en bewiist syn gelyk troch syn risseltaten. Hy is ûnbedoeld grappich troch syn soms brike útspraken, bytiden bot yn syn omgong mei minsken, agressyf en emosjoneel. Tagelyk is er as in heit foar syn spilers en hat er in hertsje sa grut as in bakkert.
As Louis in Fryske broer hân hie, hiet dy Jillert Anema. Dat wat Louis typearret jildt lyksa foar ien fan de bêste trainers yn de wrâld dy't reedriden hjit. De man is like kontroversjeel en hat itselde lytse hertsje. Mochten der guon fan jim wêze dy't him net kenne: hy is dy coach dy't yn Sotsji de Amerikaanske sportkultuer ôfkreake, live op de Amerikaanske stjoerder CNBC. 'Joe Emmerikkens olwees bielief det dee aar raait, olwees tink dee aar de best, bat no wee!' Hy sei ek noch dat se opkroadzje koene mei harren american football, dat dat neat om 'e hakken hie omdat it allinne mar yn Amearika spile waard. Hy slikke gjin sjerp en tute gjin konten 'on live tv'.
Jillert Anema is de trainer dy't raast en racht en mei dingen smyt as syn rider ferliest, dy't stampfuottet en him út 'e naad tjirget. En de trainer dy't him oer it berntsje fan Carien Kleibeuker ûntfermet, as sy huldige wurdt foar har Olympyske medalje. Dy Anema waard foarige wike beskuldige fan matchfixing. No ja, fjouwer lyn al, mar it kaam no pas nei bûten om't it NOC*NSF in brief nei de Volkskrant stjoerd hie. Twa fragen dy't der ta dogge: 1. 'Wie it matchfixing?', en 2. 'Wa is ferantwurdlik foar de heisa dy't ûntstien is?'
Anema wie yn Sotsji gelegenheidscoach fan de Frânsen. Dy ploech hie mei sykte te krijen. Se wiene al 100% kânsleas tsjin Nederlân, en troch dy sykte 1000%. Anema hie de Nederlanners frege om Frankryk net yn te heljen yn de wedstriid. Dat soe nammentlik betsjutte dat it Frânske team gjin jild mear fan harren bûn krije soe, omdat se dan te min prestearren. In fersyk út goederbêstens. It iennichste dat miskien op it rantsje wie, is dat Anema dêroan taheakke hie dat, ek al soe ien fan de Nederlanners falle, dat se dan dochs noch winne soene. In typyske emosjonele Anema-útspraak. It NOC*NSF sloech him dêrfoar op 'e fingers mei in offisjele warskôging, en formulearre de betingst dat it ûnderinoar ôfhannele wurde soe.
Antwurd fraach ien: gjin matchfixing. Antwurd fraach twa: it NOC*NSF is ferantwurdlik foar de heisa dy't ûntstien is. Want yn de hystearyske naasje dy't Nederlân is (twa snieflokken-koade read! Hiddema smookt in sigaretsje op telefyzje, ferskriklik!) is de saak al yn de polityk besprutsen om't de PvdA mear oer it 'etysk kompas' fan NOC*NSF witte wol, en minister Bruno Bruins ien en oar ûndersykje sil. It NOC*NSF hat in kilometer bûter op 'e holle yn dizze kwestje. Troch de rezjy net te hâlden en ôfspraken net nei te kommen ha se wat, dat it praat net wurdich wie, folslein ûntspoare litten yn it himerige mediaklimaat fan hjoed-de-dei. Sjoch, en dêr reitsje ik fan yn de skiterij!


title: Reedriders ferwûnje by fersin twa fans mei winnerstegel

maintext:
By de huldiging fan de brûnzen medaljewinners fan de ploege-efterfolging yn it Holland House binne twa ferwûnen fallen. Dat barde doe't Sven Kramer, Koen Verweij, Jan Blokhuijsen en Patrick Roest de 'winnerstegel' it publyk yn goaiden. It is de bedoeling dat de winner de tegel optilt en oan it publyk jout. Sy jouwe it dan oer de hollen troch nei efteren, dêr't de plakette ophongen wurdt oan de medaljemuorre.
De riders hiene argewaasje fan it leven yn de seal en smieten út in soarte baldadigens de tegel de seal yn. Dat wie krekt wat te hurd. Twa froulju waarden rekke. Ien fan de twa ferwûnen moast mei de ambulânse ôffierd wurde. De oare koe yn it Holland House sels behannele wurde. De skrokken reedriders giene der fuortendaliks hinne om te sjen hoe't it mei de troffen minsken gie.


title: UNIS Flyers wint ienfâldich fan Ahoud Devils út Nijmegen

maintext:
De iishockeyers fan UNIS Flyers hawwe sneontejûn de kompetysjewedstriid tsjin Ahoud Devils mei grut gemak wûn. De ploech fan coach Mike Nason wie op It Hearrenfean fierstente sterk foar it team út Nijmegen. It waard mar leafst 9-1 foar de thúsklup.
Yn de earste perioade sette Adam Bezak mei in powerplay-doelpunt UNIS Flyers op foarsprong. Even letter ferdûbele Ronald Wurm de skoare, mar Levi Houkes fan Ahoud Devils makke noch yn de earste perioade de oanslutingstreffer.
Yn de twadde perioade wreide UNIS Flyers de skoare út. Bezak makke syn twadde, tredde en fjirde goal fan de wedstriid. Lars den Edel makke der dêrnei 5-1 fan, wêrnei't de twadde perioade oan in ein kaam.
Yn de lêste perioade kaam de riante foarsprong net yn gefaar en rûn de thúsklup troch goals fan Tony Demelinne, Dennis Sikma en Kevin Nijland (twa kear) út nei 9-1.


title: Plysje fynt mes dat wierskynlik brûkt is by oerfal Drachten

maintext:
De plysje hat nei alle gedachten it mes fûn dat tongersdeitemiddei brûkt waard by in oerfal op de Aldi oan de Leidyk yn Drachten.
In 19-jierrige ynwenner fan Drachten besocht tongersdei jild los te krijen by de winkel. Doe't dat mislearre, naaide de man út. Hy koe lykwols yn de buert oanhâlden wurde, ûnder oare troch in meiwurker fan de winkel. De plysje gie dêrnei op syk nei it mes en nei de rêchsek en sjaal fan de man. Dy waarden freedtemoarn fûn yn in kontener yn 'e buert.
De man rekke by de oerfal ferwûne oan syn hân, hy is dêrfoar behannele yn it sikehûs. Dêrnei is er fêstset foar fierder ûndersyk.


title: Lytse oerwinning SC Hearrenfean op FC Twente

maintext:
Sportklup Hearrenfean hat sneontejûn wûn fan FC Twente. De ploech fan trainer Jurgen Streppel wie yn it eigen Abe Lenstra Stadion mei 1-0 te sterk foar de Tukkers, dy't ûnder lieding stean fan Gertjan Verbeek. It iennige doelpunt fan de wedstriid waard makke troch Daniel Høegh.
De ploegen wiene yn de iepeningsfaze oan elkoar weage, mei mear balbesit foar de Feansters. Sawol Hearrenfean as Twente krige it earste healoere in tal lytse kânsen. De earste echte grutte kâns wie nei in healoere foar Arber Zeneli. De oanfaller krige de bal fan Yuki Kobayashi en helle hurd út. Twente-doelman Joel Drommel rêde troch de bal oer it doel te tikjen.
Healweis de twadde helte makke ferdigener Daniel Høegh de befrijende iepeningstreffer foar Hearrenfean. Nei in frije traap fan Zeneli, kopte Høegh de bal yn it Twente-doel. Zeneli hie dêrnei sels in enoarme kâns om de 2-0 te skoaren, mar miste nei opnij in goede rêding fan keeper Drommel. Ek Ødegaard krige in kâns, mar wer wie it Drommel dy't yn it paad stie. De Feansters kamen yn de slotfaze net mear echt yn de problemen en hâlden opnij de trije punten op It Hearrenfean.


title: Lette tsjingoals nekke Snits Wyt Swart en VV Hearrenfean

maintext:
Foar sneinshaadklassers Snits Wyt Swart en VV Hearrenfean duorden de wedstriden sneintemiddei krekt wat te lang. Troch lette tsjingoals ferlearen beide Fryske ploegen.
Snits Wyt Swart like op besite by direkte konkurrint DHC trije belangrike punten te pakken yn de striid tsjin degradaasje. Kevin Huitema koppe de Snitsers nei in lyts oere spyljen op foarsprong yn Delft. Yn de lêste minút makke Jeffrey de Roon lykwols de lykmakker fia in penalty en yn blessueretiid soarge Wesley Verhoek sels foar de oerwinning fan DHC.
Ek Hearrenfean gie yn de blessueretiid ûnderút. Thús tsjin RKAVV holden de Feansters lang stân. De ploech fan Marcel Valk like in punt oer te hâlden oan de wedstriid, mar Rico de Boer makke yn de fjirde minút fan de ekstra tiid de winnende treffer foar de klup út Leidschendam.
De twa Fryske ploegen steane no op it fjirtjinde en fyftjinde plak. Se hâlde allinnich noch Jong Achilles '29 ûnder harren.


title: VC Snits wint ek twadde play-offwedstriid

maintext:
De follybalsters fan VC Snits hawwe sneontejûn goede saken dien yn de kampioensgroep om it nasjonaal kampioenskip. Se wûnen thús mei 3-1 yn sets fan Set Up '65 út Ootmarsum. De setstannen wiene 23-25, 25-19, 27-25 en 25-21.
Yn de earste set giene beide ploegen lang gelyk op. Nei in betide foarsprong foar Snits, wie it Set Up dat ferrassend mei de iepeningsset oan de haal gie: 25-23. Yn de twadde set stelde Snits oarder op saken. Se begûnen sterk en namen al gau in foarsprong fan 5-1. Set Up kaam werom oant 8-7, mar dêrnei rûn Snits út nei 13-7 en 17-10. De set waard úteinlik sûnder problemen mei 25-19 binnen helle.
Snits kaam yn de tredde set opnij yn de problemen. Set Up naam in foarsprong en koe dy lange tiid frij ienfâldich fêsthâlde. Snits knokte him werom, wurke trije setpunten fuort en helle de set op it earste setpunt binnen mei 27-25. Yn de fjirde set kaam Snits net mear yn de problemen, wûn yn 25-21 en behelle sa de twadde oerwinning yn de kampioensgroep. Ofrûne woansdei wûnen de Snitser froulju ek al. Doe waard it 3-2 tsjin Alterno.
Petra Groenland
De winst komt gelegen foar VC Snits, dat in rûzige wike belibbet. Coach Petra Groenland moast dizze wike nammentlik nei acht jier twongen ôfskied nimme fan VC Snits. Se wie by de klup tige suksesfol en wûn ûnder mear twa kear de Nederlânske titel. Ruut de Wit, âld-trainer fan de manlju fan Snits, nimt it dizze wike tydlik oer as coach.


title: KNMI jout fanwege glêdens koade giel ôf yn Fryslân

maintext:
It KNMI hat moandeitejûn foar Fryslân koade giel ôfjûn fanwege glêdens. De warskôging jildt foar it hiele lân, útsein foar it westen. Wiete stikken fan de diken kinne befrieze, wêrtroch't it pleatslik glêd wêze kin. It KNMI riedt ferkearsdielnimmers oan harren rydgedrach oan te passen. Ferskate struiweinen binne de dyk al op.
De warskôging jildt oant tiisdeitemoarn 10.00 oere. De ferwachting is dat de glêdens yn de rin fan de moarn wer ferdwine sil.


title: Publyk trochstiet kjeld en rein by Waterlicht op Saailân

maintext:
In pear tûzen minsken kamen tongersdeitejûn nei it Saailân yn Ljouwert om it 'fisuele dreamlânskip' Waterlicht fan keunstner Daan Roosegaarde te besjen. Mei ljocht, reek en wetter like it krekt dat der golven heech oer it Saailân rôlen. It minne waar, it wie wetterkâld en wiet, wie neffens Roosegaarde sels in grut foardiel, want mei reindrippen is Waterlicht noch moaier. De minsken dy't op it Saailân wienen, fûnen Waterlicht allegearre de muoite wurdich.
It keunstwurk Waterlicht is de ôftraap fan in hiele searje 'wetterevents' fan Wetterskip Fryslân, dy't dit jier organisearre wurde yn it ramt fan Kulturele Haadstêd Ljouwert-Fryslân. It wetterskip wol sa berikke dat de minsken har bewuster wurde fan it feit dat we op of ûnder seenivo libje en dat it wetter mear romte nedich hat by in hegere seespegel, mar ek pleatslik as it fûl reint.
It wetterskip is dwaande om mei 'wetter-stresstests' yn kaart te bringen oft de Fryske doarpen en stêden fûle reinbuien ek goed ferwurkje kinne. Dykgraaf Paul van Erkelens hâldt der rekken mei dat it ek yn Fryslân nedich wêze kin om op guon plakken 'wetterpleinen' yn te rjochtsjen foar it tydlik opheinen fan reinbuien.
Waterlicht is ek noch te sjen op freed- en sneontejûn fan healwei sânen oant alve oere jûns.


title: Recyclebedriuw Koatstertille meldt brân net en krijt boete

maintext:
In recyclingsbedriuw út Koatstertille hat in boete fan 4500 euro krigen omdat it in brân net melden hat. En dat hie wol moatten.
Hast twa jier lyn ûntstie der brân yn in bulte houtsnippers by it bedriuw. Dat hie neffens de regels melden wurde moatten by de provinsje. In liedingjaande hie sein dat dat net dien wie, omdat it bedriuw dêr minne ûnderfiningen mei hie. Eardere saken wienen oant de boaiem ta útsocht en hienen it bedriuw in soad jild koste. It bedriuw is yn it ferline faker bestraft foar miljeu-oertrêdingen.
Justysje hie in boete fan 5500 euro easke. De rjochter makke dêr 4500 fan, mei tûzen euro ûnder betingst, mei in proeftiid fan twa jier.


title: FIDEO: Gouden rit Jorien ter Mors folgje yn Alvestêdehal

maintext:
It kin jo net ûntgien wêze. Foar de fiifde dei op rige hat in Nederlânske reedrider in gouden medalje helle op de Olympyske Spelen. Jorien Ter Mors wie woansdeitemiddei de fluchste op de 1000 meter. Marrit Leenstra en Ireen Wüst spilen gjin rol fan betsjutting, sy einigen as sechde en njoggende. Ferslachjouwer Andor Faber folge mei oare belangstellenden it reedriden woansdei yn de Alvestêdehal yn Ljouwert. Guon besikers stiene lykwols leaver sels op it iis.
Tongersdei wurdt der op 'e nij fjoerwurk ferwachte. Dan stiet de 10 kilometer, mei Sven Kramer én Jorrit Bergsma, op it programma.
De Olympyske Spelen yn Pyeongchang duorje fan 9 oant 25 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Knegt nei sulveren race: "De Koreaan wie krekt wat flugger"

maintext:
Sjinkie Knegt kaam sneon op de Olympyske Spelen yn Súd-Koreä as twadde oer de streek yn de finale fan de 1.500 meter. Knegt moast yn Gangneung de Koreaan Lim Hyo-jun foar gean litte, wêrtroch't de shorttracker út Bantegea de sulveren medalje útrikt krige. "Ik kaam om te winnen", seit Knegt. "Ast dan twadde wurdst is dat hartstikke soer."
Knegt wist wol wêr't it oan lei. "Ik kaam te fluch oan kop. Race-taktysk gie it allegear krekt wat oars as ik fan te foaren pland hie. Ik die it goed, mar de Koreaan wie krekt wat flugger. Untsettend spitich."


title: Túnhúske giet yn flammen op yn Jobbegea

maintext:
In túnhúske by in wenning is woansdeitejûn yn flammen opgien oan de Expansieleane yn Jobbegea. Krekt nei healwei njoggenen krige de brânwacht de melding binnen. Se wiene gau te plak en koene sa foarkomme dat it fjoer oersloech nei de wenning. It skuorke en de motors dy't deryn stiene, kinne as ferlern beskôge wurde. Neffens de plysje is der net ien ferwûne rekke by de brân.
De oarsaak fan de brân is noch net bekend.


title: Steuring foarby, Fries Museum iepen op Valentijnsjûn

maintext:
It is slagge om de systemen fan it Fries Museum yn Ljouwert wer op te starten, nei de stroomsteuring fan woansdei yn de stêd. Dat betsjut dat it museum woansdeitejûn gewoan iepen kin. Spesjaal foar Valentijnsdei is der in romantyske jûnsiepenstelling. Besikers kinne ferskate útstallingen besjen, mar ek neiborrelje yn it kafee.
De stroomsteuring wie oan de ein fan woansdeitemoarn en waard ek rillegau wer oplost. By it Fries Museum woe it ljocht lykwols net wer oan en dêrom wie it net fertroud om besikers binnen te litten. It museum gie dêrom ticht.
Wij zijn vanavond gewoon open! De technische problemen zijn verholpen. Je bent vanaf 19.30 tot 21.30 welkom op onze romantische avondopenstelling <3 https://t.co/9WacF7EylA — Fries Museum (@FriesMuseum) February 14, 2018
Ek op it stasjon fan Ljouwert wie woansdeitemiddei gjin stroom. As gefolch dêrfan wurken de poartsjes foar it yn- en úttsjekken net. Der waard in tydlike peal delset.


title: FIDEO: Koartebaanwedstriid op Nijlemmer?

maintext: De twadde nacht mei flinke froast soarget by ferskate ferieningen yn it lân foar aksje foar wa't de earste maraton organisearje kin. Yn Nijlemmer binne se mei de gedachten by in oare wedstriid. De grutte fraach is: kinne se dêr meikoarten in koartebaanwedstriid útskriuwe op harren iisbaan? It antwurd is nee, der is fiif sintimeter nedich. Der leit sa'n twa sintimeter.


title: Auto oer de kop op Rykswei by Jirnsum

maintext: By in ûngelok op de Rykswei by Jirnsum is freedtemiddei ien persoan ferwûne rekke. It slachtoffer ried yn de auto en rekke troch ûnbekende oarsaak de macht oer it stjoer kwyt. Hy sloech mei de auto oer de kop en is mei ûnbekende ferwûningen nei it sikehûs brocht. De plysje ûndersiket wat der krekt gebeurd is.


title: Neispyljen sjitynsidint grypt besketten Clafis-direkteur oan

maintext:
It neispyljen fan it sjitynsidint fan 13 moannen lyn op it parkearplak fan Thialf, hat Clafis-direkteur Bert Jonker bot oangrepen, seit syn advokaat Hans Anker.
"Hiel heftich"
Freedtejûn hawwe sawol de fertochte as it slachtoffer foar trije plysjekamera's in rekonstruksje dien fan it barren. Dat wie hiel heftich foar Jonker, seit Anker.
Twa ferhalen
De rekonstruksje wie nêdich omdat elts in oar ferhaal fertelt. Neffens Jonker hâlde de fertochte him oan doe't er fuortride woe. De fertochte hie in wapen en brûkte dat ek. Dêrby rekke Jonker ferwûne oan syn hân. It ferhaal fan de fertochte is wer oars.
Gjin moeting
Al mei al duorre de rekonstruksje sa'n twa oeren. Der wie foar soarge dat slachtoffer en fertochte elkoar net tsjinkomme koenen.


description: De hierders fan goed 170 hierhuzen yn de wyk Haerenkwartier yn Easterwâlde moatte de kommende tiid rekken hâlde mei flink wat bouaktiviteiten yn har buert.

title: Hierhuzen yn Easterwâlde wurde kommende tiid opknapt


title: Fryske útjouwer bringt Bachbibel fan 4.800 euro op 'e merk

maintext:
Utjouwerij Van Wijnen út Frjentsjer hat de earste werútjefte presintearre fan de bibel fan komponist Johann Sebastian Bach (1685 - 1750). It orizjineel is in enoarme trijedielige bibel mei kommintaar dy't yn Bachs besit wie en wêryn't er tal fan notysjes makke. De bibel spilet in wichtige rol yn it wurk fan Bach.
De werútjefte yn facsimile wie in grut en kostber ynternasjonaal projekt. It earste eksimplaar waard freed presintearre. Der is wrâldwiid belangstelling foar de Bachbibel, dy't yn in oplage fan 1.000 nûmere eksimplaren ferskynt. De bibel kostet 4.800 euro.


title: Elma de Vries dwaande oan lêste seizoen

maintext:
Elma de Vries nimt nei dit seizoen ôfskied fan it reedriden. Dat hat de reedrydster fan De Haule snein bekendmakke.
"Ik schaats nu nog mee voor het podium en kan mijn werk doen voor de ploeg", lit De Vries yn in reaksje fia har ploech witte. "Met dat gevoel wil ik afscheid nemen."
De 34-jierrige De Vries wie suksesfol op de langebaan en by it maratonriden. Yn 2006 wûn se de Alternative Alvestêdetocht. Fjouwer jier letter wûn se it NK Allround en die se yn Vancouver mei oan de 5.000 meter op de Olympyske Spelen. Ofrûne jier waard se noch útroppen ta maratonrydster fan it jier.


title: Sadeldief is net mear yn Nederlân

maintext:
In man út Armenië hat twa wiken sel ûnder betingst krigen foar it stellen fan fytssadels. De man waard hast twa jier lyn oanhâlden yn Hurdegaryp, neidat dúdlik wurden wie dat er twa sadels stellen hie. Dat wie te sjen op bylden fan in bewakingskamera. Op syn keamer yn it azc fûn de plysje nochris sân sadels. Hoe't de man deroan kaam, koe er net sizze.
Hy rûn yn in proeftiid en hie in selstraf krije moatten. Mar omdat er net mear yn Nederlân is, slagget dat net. Dêrom krijt de man no formeel wer in straf ûnder betingst.


title: Stichting Present rikt bokaal út oan 'brêgebouwer' Kuiken

maintext:
Stichting Present Noardwest-Fryslân rikt tiisdei de Bruggenbouwersbokaal út oan wethâlder Hein Kuiken fan de gemeente Harns. Frijwilligersorganisaasje Present krige de lanlike priis sels yn jannewaris foar in suksesfol sosjaal projekt yn Frjentsjer, mar wol de ûnderskieding net in jier lang op de kast stean litte. Oer in pear wiken jout Kuiken op syn beurt sels de bokaal ek wer troch.
De stichting jout de priis troch om organisaasjes en minsken te ferbinen en inisjativen yn Noardwest-Fryslân ûnder de oandacht te bringen. Neffens Present is Kuiken in belutsen, sosjaal man en ferbynt er de ynwenners fan de gemeente mei de polityk. Fierder hat er in bysûndere rol hân en belutsenheid toand op it mêd fan it sosjale domein.


title: FIDEO: Ljochtkeunster test alfêst ynstallaasje op Saailân

maintext:
Op it Saailân yn it sintrum fan Ljouwert wurde op dit stuit tests dien mei de ljochtynstallaasje Waterlicht fan keunstner Daan Roosegaarde. Fan tongersdei ôf oant en mei it wykein is it ljochtkeunstwurk te sjen op it plein, yn it ramt fan Kulturele Haadstêd. De show is frij tagonlik en is alle jûnen oant sawat alve oere te sjen. Roosegaarde syn Waterlicht is al earder fertoand by de ôfsluting fan de renovaasje fan de Ofslútdyk.
Omrop Fryslân stjoert tongersdei live op Facebook in diel fan de ljochtshow út.


description: De Fryske boargemaster fan de gemeente Stadskanaal, Baukje Galama, hat ûntslach nommen. Galama hie har ferline moanne al siik melden, neidat se botste mei

title: Fryske boargemaster fan Stadskanaal nimt ûntslach


title: Wurkstraf foar brutsen kaak slaan

maintext:
In man út Surhústerfean hat in wurkstraf fan 100 oeren krigen, omdat er ferline jier simmer in man in brutsen kaak slein hat. Dat barde by in fjochtpartij nei in feest yn Droegeham. De fertochte sei, dat er nei de fjochterij stie te sjen en er samar in klap op 'e efterholle krige. Hy draaide him om en joech de man, dy't it tichtste by stie, in klap.
Njonken de wurkstraf moat de fertochte 1800 euro skeafergoeding en smertejild betelje oan it slachtoffer.


title: Cambuur yn eigen stadion gelyk tsjin "ploech yn foarm"

maintext:
Sportklup Cambuur hat freed thús in punt pakt tsjin FC Emmen. Yn it Cambuurstadion koe de ploech fan René Hake in foarsprong net fêsthâlde. Emmen wie de ploech yn foarm yn de Jupiler League: de Drinten hienen harren foarige fiif wedstriden wûn.
Op en del
It spul gie op en del yn de earste helte. Sa skeat Emmen-oanfaller Anco Jansen hurd, mar rjocht op Erik Cummins ôf. Dêrnei soarge Crowley foar it earste gefaar fan de Ljouwerters. Ald-Cambuurkeeper Telgenkamp brocht rêding foar Emmen. Youri Loen wie noch wat tichter by in goal. Hy rekke mei in swabberbal de latte.
Hands
Nei in lyts healoere kaam Cambuur op foarsprong. Xander Houtkoop spile de bal tsjin de hân fan Emmen-ferdigener Jeroen Veldmate. Skiedsrjochter Van de Graaf wiisde nei de stip en Alvin Daniels skeat de 1-0 binnen. Daniels soarge koart dêrnei sels hast foar de 2-0, mar dizze kear rekke er fia de foet fan Keziah Veendorp de peal.
Emmen sterker
Direkt nei it skoft krige Glenn Bijl in frije skotkâns foar Emmen. Hy skeat neist. De útploech wie wat sterker yn de twadde helte en socht nei de 1-1. Dêrtroch krige Cambuur wat rûmte, mar dêrfan koenen de Ljouwerters net profitearje. Tweintich minuten foar tiid foel de lykmakker. Cas Peters naam in pass fan Jansen goed oan yn it Ljouwerter strafskopgebiet en skeat yn it dak fan 'e goal raak.
Yn de slotfaze krigen beide ploegen mooglikheden op de winnende goal. Sa rekke Schils de bal mar heal op oanjaan fan Crowley. De grutste kânsen wienen lykwols foar Emmen. Mei foarsetten fan beide kanten wie der hieltyd gefaar foar de goal fan Cambuur, mar de ploech oerlibbe de lêste minuten sûnder tsjingoal. Hast wûnen de Ljouwerters noch. It skot fan Issa Kallon einige op de fûsten fan Telgenkamp.
SC Cambuur - FC Emmen: 1-1 (1-0) 26. Alvin Daniels 1-0 (strafskop), 71. Cas Peters 1-1
Opstelling Cambuur: Erik Cummins; Jordy van Deelen, Matthew Steenvoorden, Robbert Schilder, Sai van Wermeskerken; Mathias Schils, Daniel Crowley, Daan Boerlage; Issa Kallon, Alvin Daniels (79/Kevin van Kippersluis), Xander Houtkoop (74/Martijn Barto)


title: Steatsboskbehear slút twa fytspaden yn Drents-Friese Wold ôf

maintext:
Yn it Drents-Friese Wold binne twa fytspaden sa min begeanber dat Steatsboskbehear se ôfsletten hat. Dat komt troch de protte rein fan de lêste tiid. It giet om it fytspaad fan de Canadawei nei Zorgvlied en it fytspaad lâns de Albertaplas en it Snoekveen. Dêr steane buordsjes om de fytsers derop te wizen dat se der net del kinne. Ek kuier-, ruter of ATB-paden binne bytiden sa drekkich datst der hast net del kinst.
Foar de natuer is de rein wol goed, seit Steatsboskbehear. It Drents-Friese Wold is fan natuere in wiet gebiet, mei de seldsume bisten en planten dy't dêrby hearre. Troch de ûntwettering yn it ferline en ek no noch is it der in stik drûger wurden. En dus is wetter wolkom.


title: Kollum: "Orgaandonaasje"

maintext:
"Ik hie in artikel op Facebook setten oer de minder moaie kant fan orgaandonaasje en dêr wie ik bot fan skrokken. Earlik sein hie ik my der noch net sa mei dwaande hâlden en de reaksjes op it stik wiene tsjinstridich. De iene wie it der mei iens, wylst de oare it in lulferhaal fûn. Der wie ek immen mei in kunde út de medyske wrâld dy't freeslike dingen meimakke hat wat orgaandonaasje oanbelanget en in oar spruts dit wer tsjin. Mar der wie ek in reaksje fan in frou dy't har man ferlern hat. Hy wie orgaandonor en sy soe ek mei in gerêst hert har organen ôfstean .
Ik moat ek in kar meitsje en omdat dit net altyd in sosjaal mearke mei in goeie ôfrin liket, woe ik my der earst al better yn ferdjipje. Op 'Plusonline' is dr. Michael Kuiper fan it MCL oan it wurd. Hy seit dat harsendea betsjut dat je harsenstam foargoed fernield is en dat je dêrom gjin pine fiele. Der wurde wol pynstillings en spierfersloppers brûkt om de búkwand slopper te meitsjen en de spinale refleksen te ûnderdrukken. Dat is in direkte prikkeling fan in gefoelssenuw dy't út it rêchmoarch weikomt en neat mei pine te krijen hat. Dochs binne der ek ferhalen fan neibesteanden dy't freeslik skrokken binne fan de pynlike útdrukking op it gesicht fan de deade donor.
Renate Greinert is de mem fan in orgaandonor. Se hat dêr sels yn shock tastimming foar jûn mar dêrnei is se yn in psychyske krisis rekke. Se hat it boek 'Ongestoord sterven' skreaun, mei in foarwurd fan de kardiolooch Pim van Lommel. Hy seit dat it stjerproses tiid kostet, en in donor stjert faak allinnich, sûnder famylje op in tiid dy't in oar foar him bepaalt. Hy hat wiidweidich ûndersyk dien nei hast-dea ûnderfinings en tinkt dat it bewustwêzen net allinnich yn it brein sit.
Ger Lodewijck hat it boek 'Wat je over orgaandonatie zou moeten weten' skreaun en Annet Wood beskriuwt yn har 'Zwartboek over orgaandonatie' de lêste oeren yn it libben fan guon orgaandonoaren en famyljeleden. Der binne dochs echt minsken dy't neifertelle kinne dat se, wylst se as harsendea bestimpele wiene, alle petearen hearden en ek noch wol fiele koene mar net ta steat wiene it dúdlik te meitsjen.
Paul Pearsell beskriuwt yn 'Het geheugen van het hart' nuvere sitewaasjes nei in herttransplantaasje. Hat it hert in ûnthâld en giet der nei de transplantaasje in diel fan de persoanlikheid oer fan de donor? Hy tinkt fan al en hat dêr ûndersyk nei dien. Sa is der bygelyks in Arabysk famke fan trije jier dat it hert krigen hat fan in Joadsk jonkje. Neidat se bykaam is, freget se om in Joadsk snoepke dêr't se de namme net fan witte koe.
Der is genôch oer te finen, sawol posityf as negatyf mar ik haw myn kar makke. Ik wol eltsenien wol helpe mei myn organen... as ik de kâns krigen haw om rêstich te stjerren en myn siel it lichem ferlitten hat. Sadree't ik dea bin meie se my leechklauwe, mar net as ik noch foar 97 prosint libje. Harsendea is net echt dea en de prosedueres om te bepalen oft je harsendea binne, binne ek net oeral gelyk .
It is moai dat minsken goeie ûnderfinings mei orgaandonaasje hawwe, mar ik sil net beweare dat de lju mei negative ûnderfinings, lige. Eltse saneamde harsendeade dy't de lêste oeren fan syn libben troch in hel giet, fyn ik ien tefolle en dêrom hoech ik ek gjin orgaan fan in oar. Salang't myn hert kloppet, sil ik hooplik noch lang en lokkich libje."


title: Ynwenners Dantumadiel kinne stimwizer brûke

maintext: De stimwizer foar de gemeente Dantumadiel is tiisdeitejûn online gien. Riedsleden lansearren de stimwizer foarôfgeand oan de riedsgearkomste op it gemeentehûs yn Damwâld. De stimwizer moat op de kommende gemeenteriedsferkiezingen op 21 maart foar de ynwenners de kar foar in politike partij makliker meitsje. De ûnderwerpen op de stimwizer binne: wenningbou, selsstannichheid fan de gemeente en mooglikheden foar bedriuwen.


title: Spesjaal plysjeteam ûndersiket dea man (56) yn Heech

maintext:
De plysje hat ekstra minsken set op it ûndersyk nei de dea fan in 56-jierrige man út Heech. De man waard in wike lyn fûn yn syn hûs, neidat famyljeleden alarm slein hiene. Earder waard der troch de plysje al spoare-ûndersyk dien, mar dat hat noch gjin deadsoarsaak opsmiten. Ek ûndersyk troch it Nederlands Forensisch Instituut joech gjin dúdlikheid.
Der is no in Team Grootschalige Opsporing opstart. Dat bestiet út meardere plysjeminsken en wurdt ynset by swierdere en komplekse resjerzje-ûndersiken. It team hâldt alle senario's noch iepen.


title: LIVE: IepenUP oer Ljouwert wetterkampioen

maintext:
Ljouwert is wetterkampioen! Oft it no giet om skjin wetter yn de grêften, it feit dat wy drûge fuotten hawwe oft dat wy hjir de bêste wettertechneuten fan de wrâld hawwe. Wetterskippers, in wetterpanel en oare wetterspesjalisten prate dizze wike yn IepenUP oer: WETTER! Elkenien is wolkom yn poppoadium Neushoorn om mei te praten en meisjen kin fansels ek online fan 20.00 oere ôf fia de livestream hjirboppe.
Wetter, wetter en nochris wetter
Keunstner Daan Roosegaarde fertelt oer syn ljochtkeunstwurk 'Waterlicht' en hat yn de útstjoering in spesjale preview foar ús! Joop Mulder, eartiids fan Oerol op Skylge en no fan Sense of Place, fertelt watfoar rol wetter, de seespegel en klimaatferoaringen hawwe op de lânskipskeunst oan de Waadkust. Yn it wetterpanel: dykgraaf Paul van Erkelens, Fryske wetterambassadeur Pietrik Hoornstra en de klimaatstresstest spesjalist Prof. Floris Bogaard. Fierder sil Annemarie Nederhoed fan de Plastic Soup Foundation fertelle oer sop dy'tst écht net ite moast en komt de muzyk fan de Friese popband: WIEBE! Dêrneist sille wy it noch hawwe oer fiskmigraasje ek krije wy bier fan reinwetter.
Alles kin yn IepenUP
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Spoaren fan brânstichting by Islamitisch Centrum yn Drachten

maintext:
Yn de nacht fan freed op sneon is by it Islamitisch Centrum yn Drachten besocht brân te stichtsjen. Sneontemiddei ûntduts in besiker fan it sintrum oan de efterkant fan it gebou spoaren fan brânstichting, sa seit bestjoerslid Khalid Bennaceur fan de moskee. "Diegene trof een kapot ruit aan en zag brandsporen op de buitenkant van de muur."
Sneontemoarn makken besikers harren op foar it gebed en rûkten in terpentine-lucht. Middeis waard dúdlik wêr't dy lucht wei kaam. "Toen hebben wij de politie ingeschakeld", seit Bennaceur.
De plysje tinkt dat de brân tusken 3.30 en 4.00 oere oanstutsen is en docht ûndersyk nei it ynsidint. It Islamitisch Centrum hat yntusken oanjefte dien fan fernieling.


title: Fries Museum siket enoarme friezer foar 8.000 meubels

maintext:
It Fries Museum yn Ljouwert siket in enoarme friezer, dy't grut genôch is om der in seekontainer fol mei meubels yn te setten. It museum hat de friezer nedich om 8.000 âlde kasten en stuollen garandearre frij te meitsjen fan skimmel, motten en môge. Op dit stuit hat it museum de 8.000 stikken noch yn in tydlike opslach stean, mar se moatte nei it grutte nije depot, Kolleksjesintrum Fryslân, fan it museum op it yndustryterrein oan de westkant fan Ljouwert.
Depot
Foardat se dêr nei binnen gean, wol it museum wis wêze dat der gjin skealike floara of fauna yn sit. Dêrom moatte de meubels ôfkuolle wurde nei -24 graden, foar in perioade fan seis wiken. Op dit stuit hat it museum twa lokaasjes op it each: ien yn Delfzijl en ien yn Surhústerfean. De geskiktheid dêrfan moat noch fierder ûndersocht wurde. Foar de simmer fan 2020 moatte eins alle 8.000 stikken út de tydlike opslach oerbrocht wêze nei it nije depot.
Wa't op in oar plak noch in geskikte friezer wit, mei him melde by it Fries Museum, seit direkteur Kris Callens. It Fries Museum hat meubels yn syn besit dy't soms wol in pear hûndert jier âld binne. Se hearre net by de topstikken, mar binne dochs weardefol om te bewarjen.
Jild
Neffens Callens heart dat ek by de funksje fan it museum. Der wie allinnich net earder jild om de meubels tsjin skimmels, mot en môge te behanneljen en oer te bringen nei it nije depot. Dat dat no wol kin, komt neffens Callens trochdat der ferline jier aardich wat fertsjinne is mei útstallingen lykas dy oer skilder Alma-Tadema. It giet dan om mear as 400.000 euro. Neffens de direkteur is foar de hiele ferhuzing en behanneling noch wol mear jild nedich.


title: "Eksport poatierappels nei Ingelân wurdt in stik lytser"

maintext:
De eksport fan Nederlânske poatierappels nei Ingelân wurdt takommend jier in stik lytser. Dat ferwachtet direkteur Gerard Backx fan de HZPC. No't de ûnderhannelingen tusken de Europeeske Uny en Grut-Brittannië oer de Brexit fêstrûn binne, wurdt de kâns op in saneamde 'hurde Brexit' yn maart 2019 folle grutter.
Dat betsjut mear papierwurk oan de grins en mear kosten. Mar it betsjut ek dat de Europeeske beskerming fan nije ierapelrassen net mear jildt foar it Feriene Keninkryk. De Ingelske merk wurdt dêrtroch in stik minder nijsgjirrich foar de HZPC, seit direkteur Gerard Backx.


title: Theun Plantinga spilet haadrol yn Fryske Tommy

maintext:
Theun Plantinga sil de haadrol yn de Fryske ferzje fan de rockopera Tommy spylje. It is it ferhaal fan de legindaryske rockopera fan The Who. De sjonger en akteur fan Feanwâlden spile earder ûnder oare yn de musical Tina. Tommy is in film út 1975 basearre op de rockopera Tommy dy't yn 1969 útbrocht waard troch de Britske rockband The Who.
"Elkenien ken it wol, dus ik fiel mear as oait de ferantwurdlikheid om dit goed te bringen," fertelt Theun Plantinga yn De middei fan Fryslân. "It freget wol wat fan my as sjonger en akteur. Ik bin musicals wend, mar in rockopera is wol wat oars. Dit is 'hardcore' sjongen sis mar." Ek wat aktearjen oanbelanget moat er mear fan himsels jaan. "Ik stean faak yn komeedzjes, dit is mear in dramatysk ferhaal en de emoasjes moatte fan binnenút komme. Ik spylje in autistyske jonge dy't dôf, stom en blyn is. Dat is útdaagjend."
Knalle
Fia regisseur Rieneke de Haan kaam er mei it projekt yn de kunde. "We ha earder mei elkoar wurke, ûnder oare by de krystmusical op It Hearrenfean. Se sei dat se mar ien persoan yn Fryslân koe, dy't dizze rol dwaan kinne soe, en dat bin ik."
Peter Sijbenga makket de Fryske oersetting fan de rockopera. "Hy bewurket it Broadway-skript. Ik ha al wat songteksten heard en dat klinkt te gek. It Frysk leit tichtby it Ingelsk. By de opfiering komt live in grut orkest spyljen." Yn de simmer begjinne de repetysjes. "En dan yn septimber sille we knalle!"
Op 13, 14 en 15 septimber spilet it stik yn de iepenloft yn Park Heremastate op De Jouwer.


title: Elma de Vries wint maratonklassemint yn Sweden

maintext:
Elma de Vries fan De Haule is snein winner wurden fan de Grand Prix-syklus by it maraton reedriden. De 34-jierrige De Vries einige yn de fjirde en lêste GP yn Sweden oer 100 kilometer as twadde, en dat wie foldwaande foar de winst yn it klassemint. Ek by de trije eardere GP's yn Sweden en Eastenryk stie De Vries op it poadium. De rit fan snein waard wûn troch Lisa van der Geest, Jade van der Molen fan It Hearrenfean waard tredde. Yn it einklassemint waard Bianca Bakker fan Wynjewâld twadde efter De Vries en Ankie Ytsma fan Ljouwert waard tredde.
By de manlju wûn Crispijn Ariën fan Wolvegea it einklassemint. Erik Jan Kooiman waard twadde, foar Simon Schouten.


title: Kuiper hâldt fêst oan trio Kramer, Verweij en Blokhuijsen

maintext:
Bûnscoach Geert Kuiper hâldt foarearst fêst oan it trio Sven Kramer, Jan Blokhuijsen en Koen Verweij foar de teampursuit, oftewol de ploege-efterfolging. Dat sei hy sneintemiddei yn it Omrop Fryslân radioprogramma Buro de Vries. "Ast sjochst dan rydt Blokhuijsen rondetiden yn it begjin hiel maklik," sei Kuiper dy't ferantwurdlik is foar de teamseleksje. "Hy hat siik west, en dêrtroch koe er it snein op de fiif kilometer dreech folhâlde, dat is fansels in risiko. Mar hy hat de snelheid, en yn in trein mei Sven en Koen leau ik deryn."
Blokhuijsen ried snein nei in sânde plak ta. Hy iepene fluch, en lei in lang skoft op koers foar in medalje. Uteinlik moast er yn de lêste rondes lykwols dochs belies jaan. De rit wie úteinlik wol goed genôch om de bûnscoach te oertsjûgjen: "Dizze fiif kilometer fan Jan Blokhuijsen wie foar my better as dat ik ferwachte hie, as ik sjoch wêr't er weikomt mei syn sykte."


title: Hurdegaripers tille flechtauto sels de berm mar yn

maintext:
In lytse twa wiken lyn arrestearre de plysje yn Hurdegaryp midden yn de nacht twa ynbrekkers. Dat barde mei help fan plysjehûnen. De flechtauto dêr't de manlju yn sieten bleau nei de arrestaasje yn Hurdegaryp achter, midden op de dyk, ta grutte fernuvering fan de buertbewenners.
Buorlju fregen de plysje nei in pear dagen om de auto fuort te heljen, omdat dy bot yn it paad stie, mar de plysje ferwiisde de minsken nei de gemeente Tytsjerksteradiel. En omdat de gemeente de Hurdegaripers wer trochstjoerde nei de plysje, hawwe de buertbewenners mei in ploechje sterke manlju de auto sels mar yn de berm tild. Neffens buertbewenner Lieuwe Bouma wie dat nedich ek: de auto stie op de hoeke fan de Reidlânswei en de Reidroas yn in bocht. Passanten hiene bytiden in soad muoite om de auto te ûntwiken. Geregeld moast in Hurdegariper yn 'e achterút om in botsing te foarkommen.
De buertbewenners fine it frjemd dat de auto sa lang yn it paad stean bleau. Bouma hat de yndruk dat plysje en gemeente gjin fan beide sleepkosten meitsje woenen. De plysje lit yn in reaksje witte dat in gefaarlik parkearde auto in saak foar de gemeente is. De gemeente Tytsjerksteradiel seit yn in reaksje dat dêr gjin melding binnenkaam is oer in auto dy't gefaarlik stiet.


title: Ekotún Le Roy krijt mooglik neifolging

maintext:
De ferneamde tunen fan keunstner Louis le Roy op It Hearrenfean en yn Mildaam krije mooglik neifolging op oare plakken. Dielnimmers oan de workshops, dy't woansdei begûn binne, komme oeral wei en hawwe nocht krigen om yn har eigen omjouwing ek sa'n plak te kreëarjen.
Yn de saneamde 'ekokatedraal' mei de natuer syn gong gean en de minsken dogge mei. Alles wat minsken dêr bouwe en dellizze hat syn funksje en wurdt stadichoan ûnderdiel fan de natuer. Minsken, bisten en planten hearre by elkoar, sei Le Roy: "Lit de natuer en de tiid har gong gean".
De gemeente It Hearrenfean hat yn de jierren '60 Louis le Roy romte jûn om de grienstrook oan de Kennedyleane nei syn ideeën yn te rjochtsjen. Yn Mildaam boude hy in eigen tún. Louis le Roy is yn 2012 stoarn, mar Stichting Tijd set syn wurk fuort. Dit jier, it jier fan LF2018, binne njoggen workshops organisearre, ûnder lieding fan Huub Mous en Oeds Westerhof.


title: Paul Raveneau takom seizoen trainer fan ONS Snits

maintext:
ONS Snits hat foar de kommende twa seizoenen in nije trainer. Paul Raveneau sil de opfolger wurde fan Chris de Wagt, dy't earder oankundige dat er nei dit seizoen fuortgiet by de treddedifyzjonist.
De 42-jierrige Raveneau út Roden wurket op it stuit as trainer fan sc Hearrenfean ûnder 19. Earder wurke er lange tiid foar de jeugdôfdieling fan FC Grins. Yn de amateurfuotbalwrâld wie er ûnder oare wurksum as assistent-trainer by ACV út Assen.
ONS tinkt dat de klup mei Raveneau in trainer binnenhelle hat dy't past by de ambysjes fan de Snitsers. Sa kin Raveneau goed wurkje mei jonge spilers.


title: Underhanneler pulskfiskerij: "Totaalferbod net nedich"

maintext:
In totaalferbod op pulskfiskerij is net nedich. Dat seit Europarlemintariër Gabriel Mato, dy't tongersdei Nederlânske fiskersplakken besocht hat. It Europeesk Parlemint hat healwei jannewaris stimd foar in ferbod op de pulskfiskerij. Dat betsjutte in flinke klap foar guon Fryske fiskers, dy't dit spesjale fisktúch op harren boaten hawwe.
Mato moat ynkoarten út namme fan it Europeesk Parlemint ûnderhannelje mei de Ried fan fiskerijministers oer it pulskfiskferbod. Omdat dêrby kompromissen sletten wurde moatte, tinkt er dat der úteinlik in minder strange maatregel komme sil.
By it pulskfisken wurde de fisken mei lytse elektryske skokjes fan de boaiem fan de see jage.


description: De froast hat ek gefolgen foar minsken dy't nei it húske moatte yn de trein. De wc's binne de kommende dagen net iepen om se te beskermjen tsjin de froast.

title: Dizze winterdagen pisje yn de trein? It kin net


title: Fûgelgryp by plomfeebedriuw yn Grinzer Westerkwartier

maintext: By in plomfeebedriuw yn Oldekerk yn it Grinzer Westerkwartier is fûgelgryp type H5 fêststeld. It bedriuw, dat goed tsien kilometer fan de Fryske grins -by Strobos- leit, hat 36.000 fûgels. Yn de direkte omjouwing fan it bedriuw binne gjin oare plomfeebedriuwen. Bedriuwen fierderop wurde ek neisjoen op fûgelgryp. Yn in gebiet fan tsien kilometer rûnom it bedriuw is per direkt in ferfiersferbod ynsteld, dat jildt foar plomfee, aaien, plomfeedong en brûkt struisel.


title: Jild donearaksje is foar ûndersyk nei harsens Dirk Baron

maintext:
It jild fan de donearaksje ta neitins oan Dirk Baron wurdt bestege oan ûndersyk nei de harsens fan Dirk sels. Dat is moandeitemiddei bekend wurden doe't Dieke Broersma, de frou fan ús ferstoarne omrop-kollega mei in pear famyljeleden, de sjek fan 17.000 euro oerlange oan it Alzheimersintrum fan de VU yn Amsterdam.
It ûndersyk rjochtet him op demintens by jonge minsken. In wike foar syn ferstjerren hat Dirk in besite brocht oan it sintrum om in harsenscan meitsje te litten en bloed ôfnimme te litten. Dêrmei kinne ûndersikers ynformaasje út syn sitewaasje helje.
Direkteur Philip Scheltens fan it sintrum is hiel bliid mei it jild. Sokke jeften komme net faak foar. Se kinne der in soad foar dwaan. It ûndersyk kostet in soad tiid en jild. Mei dit jild kinne se in flinke stap sette en wolle se in oplossing foar de sykte fine. In promovendus sil dêr de kommende twa jier mei dwaande hâlde.
Yn novimber ferline jier naam Dirk Baron op 37-jierrige leeftiid ôfskie fan it libben.


title: FIDEO: Kij fan boer Bartele meie de greide wer yn

maintext:
De kij fan boer Bartele Holtrop út Rotstergaast meie sneon de greide wer yn. It is wol tige betiid foar de tiid fan it jier, benammen no't der sa'n kâlde wike foar de doar stiet. Mar sawol de kij as it gers binne der neffens Boer Bartele klear foar. "In Ierske teory seit dat as kij yn febrewaris it lân op gean, se mear molke jouwe fan itselde gers as wat de boer yn oktober stean litten hat. Dus se moatte der nedich út", glimket Bartele.
Ofrûne jier binne syn kij hast trije wike letter it lân op gongen, mar no kin it wat earder. It gers is neffens de boer goed genôch. "Net sa goed as gers yn april, mar better as de kuil dat se no krije." De boer hat fjouwer moanne ferlyn al betocht om hjoed syn Jerseys wer de greide yn te litten. "Wy hiene ek net tocht dat it dizze wike sa kâld wurde soe, mar as it woansdei min 10 wurdt dan meie de kij de waarme stâl wol yn."


title: Dielnimmersfjild Alvestêde Ultraloop flink groeid

maintext:
Der binne no al 31 dielnimmers foar de twadde edysje fan de Alvestêde Ultraloop. De dielnimmers drave en kuierje 230 kilometer efterinoar en de fluchsten dogge dat binnen 24 oeren. De earste kear dat de tocht hâlden waard, dienen der tolve minsken mei. Mei trochdat in yn de wrâld fan de ultralopen ferneamde persoan meidocht, binne dat der no folle mear. By de dielnimmers sit ek in Fries om utens út Hong Kong.
De start fan de Alvestêde Ultraloop is op tongersdei 19 maaie yn Boalsert. Alle dielnimmers binne dy dei fia ynternet te folgjen.


title: FNP wol gjin opslach fan kearnôffal yn Fryslân

maintext:
De FNP yn Provinsjale Steaten sit deroer yn dat it Ryk de opslach fan kearnôffal yn Fryslân trochsette wol. De partij skriuwt it kolleezje fan Deputearre Steaten, dat de provinsje fêsthâlde moat oan it Streekplan. Dêryn stiet dat Fryslân gjin kearnôffal, CO2 of oare frjemde stoffen yn de grûn ha wol.
It Ryk wol it brûken fan djippere ûnderlagen regelje, docht bliken út in rapport. Dêr hat it Ryk ek oer praat mei de provinsje, mar de opslach fan radio-aktyf ôffal is gjin ûnderdiel fan de ôfspraken. De FNP wol witte oft de provinsjale en gemeentlike polityk meiprate mei oer dizze kwestje.


title: Nij boek beskriuwt Fryske states, stinzen en bûtens

maintext:
Se hearre by pronkjes fan Fryslân: de states, stinzen en bûtenpleatsen. Se stean no ôfbylde en beskreaun yn in nij boek fan keunsthistoarika Rita Radetzky. It boek is freed presintearre op Epema State yn Ysbrechtum, wêrfan't in foto ek op it omslach te finen is.
Der binne al tal fan boeken wêryn't guon fan dizze histoaryske gebouwen beskreaun steane, mar dit nije boek jout in totaalbyld mei in protte ynformaasje en in soad sketsen, tekeningen en oare ôfbyldingen.
It earste eksimplaar wie foar de Fryske kommissaris fan 'e Kening, Arno Brok. Hy wie wiis mei it boek en priizge de auteur fanwege har ynset om dit wichtige kultuerguod nijsgjirrich en tagonklik te beskriuwen. It boek Staten, stinzen en buitenplaatsen in Friesland is útjûn troch de Stichting Staten en Stinzen.


title: Bestelauto klapt op fangrail op A32 by It Hearrenfean

maintext:
In bestelauto is moandeitemiddei op de A32 by It Hearrenfean tsjin de fangrail riden. De bestjoerder is neisjoen troch ambulânsepersoniel. Oer hoe't de persoan der krekt oan ta is, is noch neat bekend. De brânwacht waard ek oproppen, mar dy hoegde net yn aksje te kommen omdat der gjin sprake wie fan bekniping.
It ûngelok barde yn de ryrdrjochting It Hearrenfean-Wolvegea. Twa rydbanen waarden ôfset en it ferkear moast oer de baan dêr't de auto's oer de dyk opriden komme. Dat spoarge foar in soad opûnthâld.


title: Pyeongchang, dei 16: Kramer lêste Fryske troef op Spelen

maintext:
Oan alles komt in ein, sa ek oan de Olympyske Winterspelen. Offisjeel is snein de lêste dei fan de Spelen, mar foar de Fryske sporters en fans sit it sportevenemint der sneon al op. Dan sil Sven Kramer in skoat dwaan nei de olympyske titel op de massastart.
12.00 oere: massastart froulju
Foardat Kramer it iis opkomt, stride earst de froulju op de massastart om de medaljes. Foar Nederlân binne dat Annouk van der Weijden en Irene Schouten.
13.30 oere: massastart manlju
By de manlju fertsjintwurdigje Kramer en Koen Verweij Nederlân. Yn prinsipe sil Kramer Verweij yn in goede posysje bringe wolle om om de boppeste plakken mei te dwaan, mar wa wit hat Kramer op de lêste dei fan de Spelen noch in ferrassing yn 't fet.
Foarsizzingen
Alle dagen docht in panel fan sportsjoernalisten in foarsizzing foar de medaljekânsen fan dy dei. Dat binne Johan Stobbe (Leeuwarder Courant), Koos Wieling (sjoernalist Omrop Fryslân), Lisette van der Geest (sjoernalist Algemeen Dagblad), Joris van den Berg (kommentator shorttrack NOS), Roelof de Vries (sjoernalist Omrop Fryslân) en Cees Juffermans (âld-shorttracker en analist NOS).
Massastart froulju
Koos Wieling
1. Irene Schouten (Nederlân)
2. Ivanie Blondin (Kanada)
3. Francesca Lollobrigida (Italië)
Lisette van der Geest
1. Ivanie Blondin (Kanada)
2. Francesca Lollobrigida (Italië)
3. Ayano Sato (Japan)
Johan Stobbe
1. Kim Bo-reum (Súd-Koreä)
2. Ivanie Blondin (Kanada)
3. Irene Schouten (Nederlân)
Massastart manlju
Koos Wieling
1. Koen Verweij (Nederlân)
2. Lee Seung-hoon (Súd-Koreä)
3. Bart Swings (België)
Lisette van der Geest
1. Lee Seung-hoon (Súd-Koreä)
2. Koen Verweij (Nederlân)
3. Peter Michael (Nij-Seelân)
Johan Stobbe
1. Lee Seung-hoon (Súd-Koreä)
2. Bart Swings (België)
3. Koen Verweij (Nederlân)


title: VC Snits wint earste play-offwedstriid nei rûzige wike

maintext:
De follybalsters fan VC Snits binne de earste wedstriid fan de play-offs om it kampioenskip woansdeitejûn begûn mei in krappe oerwinning op Alterno. Yn Apeldoorn waard it 2-3 yn sets, yn it foardiel fan de Snitser froulju. De setstannen wienen 25-21, 16-25, 25-22, 18-25 en 13-15.
De oerwinning komt op in goed momint foar de follybalsters. Coach Petra Groenland moast dizze wike nammentlik nei acht jier twongen ôfskied nimme fan VC Snits. Se wie by de klup tige suksesfol en wûn ûnder mear twa kear de Nederlânske titel. Ruut de Wit, âld-trainer fan de manlju fan Snits, nimt it dizze wike tydlik oer as coach.


title: Aris net fierder yn bekertoernoai

maintext:
De basketballers fan Aris binne woansdeitejûn útskeakele yn it bekertoernoai. De ploech fan coach Tony van den Bosch ferlear yn sporthal it Kealledykje mei 84-49 fan de besikers út Den Bosch. De Ljouwerters kamen al gau op in flinke efterstân. By rêst stie it 22-42 yn it foardiel fan de gasten. Nei it skoft wie Aris net by machte werom te kommen. Den Bosch ferdûbele de skoare en soarge foar in flinke nederlaach foar de Ljouwerter basketballers.
Aris komt sneon wer yn aksje. Dan is Den Bosch nochris de tsjinstanner. Dat giet dan wol om in kompetysjewedstriid.


title: Finzenen Marwei sammelje jild yn foar bern mei kanker

maintext:
Detinearden fan finzenis De Marwei yn Ljouwert ha mei-inoar jild ynsammele foar Villa Joep. It jild is bedoeld foar ûndersyk nei genêzing fan neuroblastoom. Dat is ien fan de meast agressive foarmen fan kanker, dy't bern krije kinne. It inisjatyf is naam troch Sebas, dy't fêstsit yn Ljouwert. Hy hie in filmke op telefyzje sjoen oer dizze sykte en dat rekke him sa, dat er wat dwaan woe.
Finzenen beskikke net sels oer harren jild en dêrom ha se mei in hantekening tastimming jûn, om in bedrach fan harren rekken ôfskriuwe te litten. Dat hat 638,50 euro opsmiten. By Villa Joep binne se bliid mei it inisjatyf fan Sebas. "U bent misschien wel een boef, maar wel eentje met een hart van goud", seit regiokoördinator Richard van Veluw, dy't de sjek oerlange krige.


description: De nachtopfang fan Zienn yn Ljouwert hat ek de kommende nachten ekstra bêden beskikber. De regeling gie fan 't wykein al yn, mar wurdt ferlinge fanwege de

title: Ekstra bêden by opfang Zienn fanwege nachtfroast


title: Darter Noppert mei kwartfinale wis fan UK Open

maintext:
Darter Danny Noppert fan De Jouwer hat him sneintemiddei fersekere fan in plak op de UK Open. Dat telefyzjetoernoai fan de PDC wurdt begjin maart hâlden yn it Ingelske Minehead. Noppert berikte snein de kwartfinale op it lêste kwalifikaasjetoernoai foar de UK Open. Dêryn ferlear er mei 6-2 fan Darryl Gurney. Earder op de dei wûn Noppert wol fan nammen as Gary Anderson en Steve West.
Foar Noppert moast it op de lêste dei fan de kwalifikaasje wol barre. Op de eardere toernoaien hie de Jouster noch gjin oansprekkende resultaten behelle. Noppert is yn maart de iennige Fryske darter op de UK Open. Michael Plooy fan Damwâld en Mats Gies fan Holwert hellen net genôch prizejild om har foar it telefyzjetoernoai te pleatsen.


title: Skotske heechlanners wurde útset by Feanwâlden

maintext:
Steatsboskbehear sil nije wike moandei Skotske heechlanners útsette yn natuergebiet Houtwiel tusken Feanwâlden en De Falom. De kij sille Steatsboskbehear helpe by it behear fan de Houtwiel en de Falomsterleyen. Troch de kij dêr frette te litten, ûntstiet der mear biodiversiteit, ferwachtet Steatsboskbehear.
It giet om 18 Skotske Heechlanners út it Lauwersmargebiet. Letter wurde ek noch 7 Exmoorponnys út de Twizelermieden útset yn de Houtwiel. De kij en de ponnys passe goed byinoar, lit boskwachter Gjerryt Hoekstra wite. "In ko fret oars as in ponny." Hoekstra ferwachtet dat de Heechlanners harren rêde sille mei de wietere stikken fan it gebiet, wylst de Exmoors mear oanlutsen wurde troch de drûgere krûderike gerslannen yn it gebiet.
De kij en de ponnys binne ek nuttich as it giet om de fersprieding fan plantesied, want dy nimme se mei yn harren hier. De kowedong en hynstefigen binne wer goed foar poddestuollen en ynsekten.
Foar besikers fan de Houtwiel jilde mei yngong fan moandei nije regels. Kuierders meie net mear harren hûn of ponny meinimme. Ek krijt elk it advys om net te ticht by de Skotske Heechlanners te kommen. By de yngong fan it gebiet wurde warskôgingsbuorden pleatst mei de nije regels.


title: SC Hearrenfean hat tydlik in nije kommersjeel manager

maintext:
Joost Weijters is moandei begûn as tydlik manager op de kommersjele ôfdieling fan SC Hearrenfean. Hy folget dêrmei Henk Bloemers op, dy't ein ferline jier opstapte. Weijters bliuwt oant it momint dat der in nije manager fûn is. Dy sollisitaasjeproseduere rint noch.
Weijters is direkteur en eigener fan ferskate bedriuwen en sûnt 2016 lid fan de ried fan advys fan de Wits Onderhoudsgroep Nederland.


title: Hast tsien miljard oan gemeentlike heffingen in Nederlân

maintext:
Gemeenten helje oer dit jier hast tsien miljard oan belestingen op. Dit is 2,5 prosint mear as yn 2017. Dat docht bliken út sifers fan it CBS. Allinnich al de ûnreplikesaakbelesting smyt gemeenten sa'n fjouwer miljard euro op. De gemeente Skiermûntseach stiet op it twadde plak mei 537 euro de húshâlding. Ynwenners fan Eaststellingwerf binne mei 109 euro folle goedkeaper út. Wat de reinigingsrjochten en ôffalstoffeheffing oanbelanget: bewenners fan Skiermûntseach, Flylân en It Amelân binne relatyf it djoerst út. De Waadeilannen helje troch de fakânsjegongers ek in soad toeristebelesting binnen.
Hieltyd mear gemeenten skaffe de hûnebelesting ôf. Op Flylân is dy belesting der noch wol en it eilân hellet dêr mei 13,24 euro per ynwenner relatyf it heechste bedrach yn Nederlân mei op.


title: Hantekens sammelje foar de takomst fan it Frysk

maintext:
Op de ynternasjonale dei fan de memmetaal wie ek de kampanje foar in Europeeske hantekenaksje om mear omtinken foar minderheden en minderheidstalen yn Europa te krijen. De aksje 'Minority SafePack Initiative' is bedoeld om yn hiel Europa in miljoen hantekens op te heljen. Yn Nederlân binne 19.500 hantekens nedich.
Organisaasjes fregen oan minsken om te tekenjen, lykas de provinsje, NHL/Stenden, Tresoar, Afûk, Fryske Akademy, Cedin en SFBO. Yn OBE yn Ljouwert wie in echt 'stimburo', mar it kin ek digitaal. De kampanje rint oant 3 april.


title: FIDEO: Reedrydkoarts yn Fryslân

maintext: Rûnom yn de provinsje wurde de iisbanen klearmakke. At it in bytsje meisit, kin der miskien fan it wykein of oars begjin takom wike riden wurde. De reedrydkoarts begjint ek yn Fryslân ta te slaan.


title: Basketballers Aris ferlieze yn eigen hûs fan Zwolle

maintext:
De basketballers fan Aris hawwe sneontejûn op eigen fjild de kompetysjewedstriid tsjin Zwolle ferlern. Utsein it earste en lêste kwart kaam de ploech fan trainer Tony Van den Bosch der yn sporthal Kealledykje net oan te pas. It waard yn Ljouwert 85-73 foar Zwolle.
Aris stie nei it earste kwart mei 20-17 efter. Yn it twadde kwart wreide Zwolle de skoare út en stie it mei 45-29 foar. Yn it tredde kwart slagge it Aris net tichter yn de buert te kommen fan Zwolle en wie de tuskenstân 70-53 yn it foardiel fan de Zwollenaren. Yn it lêste kwart makke Aris noch wol fiif punten mear as Zwolle, mar de winst fan Zwolle kaam fansels net mear yn gefaar.
Takom tongersdei komt Aris wer yn aksje. Dan stiet de thúswedstriid tsjin Rotterdam op it programma.


description: Ireen Wüst en Antoinette de Jong hawwe op de 3000 meter fan de Olympyske Spelen sulver en brûns wûn. Se kamen net oan de tiid fan de ferrassende winneres,

title: Wüst en De Jong winne sulver en brûns op 3000 meter


title: Fryske dielnimmers oan de Spelen: Dennis Visser

maintext:
Nije wike is it safier, de Olympyske Spelen yn Pyeongchang (Súd-Koreä). Fansels komme der ek in flink tal Friezen yn aksje by it reedriden en de shorttrack yn Gangneung. Mar wa binne dat, wat binne harren bêste prestaasjes by de Olympyske Spelen en wat binne de kânsen op in medalje?
Sportredakteuren Koos Wieling en Roelof de Vries dogge de kommende wike alle dagen in foarsizzing oer in Fryske Olympyske sporter. No it oardiel oer de kânsen fan Dennis Visser:
Namme: Dennis Visser
Wenplak: It Hearrenfean (komt fan De Lemmer)
Bertedei: 03-04-1995
Sport: shorttrack
Ofstannen: ôflossing
Olympyske resultaten: Dennis makket syn debút
De kânsen fan Dennis Visser neffens sportferslachjouwer Roelof de Vries:
Dennis rydt gjin yndividuele ôfstân en it is ek noch mar de fraach oft hy by de ôflossing meidwaan sil. Sjinkie Knegt, Daan Breeuwsma en Itzhak de Laat binne wol wis, mar it fjirde en lêste plak giet tusken Dennis en Dylan Hoogerwerf. By it lêste EK gong it yn de heale finale hast mis mei Hoogerwerf, wêrnei't Dennis yn de finale syn plak oernaam en Nederlân Europeesk kampioen waard. De kânsen foar him binne dus wol tanaam, mar bûnscoach Jeroen Otter sil pas op it allerlêste momint in beslissing nimme wa't ride sil. Dit om alle shorttrackers skerp te hâlden. It kin ek noch dat Dennis wol de heale finale meidocht en yn de finale net. Of oarsom.
Hy waard al in kear wrâldkampioen mei de ploech. Kânsen op in medalje binne der absolút. Der binne lykwols fiif lannen dy't ta de favoriten hearre: Sina, Kanada, Hongarije en Nederlân. Der is mar ien lân de grutste favoryt en dat is Súd-Koreä.
De Olympyske Spelen yn Pyeongchang begjinne op freed 9 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


description: It KNMI hat foar tongersdeitejûn en freedtemoarn koade giel ôfjûn fanwegen mooglike glêdens. It waarynstitút warskôget foar befriezing fan de dyk en dêrtro

title: Koade giel: KNMI warskôget foar glêdens


title: Kuorballers SCO kinne net stunte tsjin mei-koprinner

maintext:
De kuorballers fan SCO hawwe snein net foar in stuntsje soargje kind tsjin AW.DTV. It waard 22-25 foar de ploech út Amsterdam, dy't dield boppe-oan stiet yn de Haadklasse.
By it skoft wie it ferskil mar ien punt yn it foardiel fan AW.DTV: 10-11. SCO koe lykwols nea op gelikense hichte komme en kaam krekt wat tekoart tsjin de Amsterdammers.
Oer twa wiken spylje de kuorballers fan SCO harren lêste kompetysjewedstryd, út tsjin Tweemaal Zes út Maartensdijk. Foar SCO stiet der neist de ear neat mear op it spul, want de ploech fan trainer Aegle Frieswijk hie har earder al feilich spile.


title: Hurdfytser rekket ferwûne op Tolheksleane yn Fryske Peallen

maintext:
Op de Tolheksleane yn Fryske Peallen is sneontemiddei in hurdfytser slim ferwûne rekke. De fytser is fallen, mar hoe't it ûngelok krekt barre koe is noch ûndúdlik. De plysje wit noch net oft der in oar belutsen wie by it ûngelok.
In traumahelikopter, de plysje en in ambulânse waarden ynset foar helpferliening. De fytser is mei de ambulânse nei sikehûs Nij Smellinghe yn Drachten brocht.


title: Jild foar Wrâlderfgoedlist en Fries Museum fan lotterij

maintext:
De Stichting Wrâlderfgoed Nederlân kriget in ienmalige bydrage fan 325.000 euro fan de Bank Giro Lotterij. It jild wurdt brûkt om de tsien dingen dy't yn Nederlân op de wrâldergoedlist fan de Unesco stean, bekender te meitsjen. Yn Fryslân binne it Woudagemaal en de Waadsee wrâlderfgoed.
Fierders giet der ek in soad jild nei ferskate musea. It Fries Museum kriget in bydrage fan goed twaenheal ton. Dat is in leger bedrach as de oare musea yn Noard-Nederlân. It Drents Museum kriget hast fjouwerenheal ton en it Groninger Museum mear as fiifenheal ton. De bedraggen waarden tiisdei bekend makke op in galafeest yn Laren.


title: Petra Groenland hâldt op as haadtrainer by VC Snits

maintext:
Petra Groenland hâldt op as haadtrainer by de follybalsters fan VC Snits. Neffens de klup is der net mear foldwaande gemy oanwêzich om har nei dit seizoen oan te hâlden as trainster. Hjirop hat Groenland besletten har wurksumheden fuortendaliks te beëinigjen. VC Snits wie ûnder de lieding fan Groenland de ôfrûne jierren tige suksesfol. Sa waard twaris de nasjonale titel en beker wûn en ek de Supercup.
Nei it beheljen fan it twadde plak yn de kompetysje, sette de Snitser froulju woansdei útein mei de play-offs om de nasjonale titel. It bestjoer fan VC Snits sil sa gau mooglik op syk nei in nije haadtrainer.


title: Froulju SC Hearrenfean thús ûnderút tsjin Ajax

maintext:
De froulju fan Sportklup Hearrenfean binne der freedtejûn yn eigen hûs tsjin Ajax net yn slagge de punten te pakken. Op sportpark Skoatterwâld waard it 1-3 yn it foardiel fan de Amsterdammers. Al nei trettjin minuten makke Marjolijn van den Bighelaar it earste doelpunt foar Ajax. De gasten krigen foar rêst noch wat oare kânskes, mar dy leveren gjin doelpunten op.
Nei it skoft ferdûbelen de Amsterdammers de foarsprong. Kelly Zeeman makke nei in scrimmage de 0-2. Dochs kaam Hearrenfean noch efkes werom. Nei in grutte flater fan de keepster fan Ajax skoarde Tiny Hoekstra foar de Feansters: 1-2. Inkelde minuten letter makken de gasten dien wurk troch in doelpunt fan Inessa Kaagman.
De Feanfroulju komme takom wike freed wer yn aksje. Dan stiet in útwedstriid tsjin Excelsior Barendrecht op it programma. Dat is de lêste reguliere kompetysjewedstriid. As Hearrenfean nei takom wykein by de bêste fiif ploegen heart, dan pleatse de Feansters harren foar de kampioenskompetysje.


title: Fryske dielnimmers oan de Spelen: Suzanne Schulting

maintext:
Oer in wike is it safier, de Olympyske Spelen yn Pyeongchang (Súd-Koreä). Fansels komt der ek in flink tal Friezen yn aksje by it reedriden en de shorttrack yn Gangneung. Mar wa binne dat, wat binne harren bêste prestaasjes by de Olympyske Spelen en wat binne de kânsen op in medalje?
Sportredakteuren Koos Wieling en Roelof de Vries dogge de kommende wike alle dagen in foarsizzing oer in Fryske Olympyske sporter. Earder freed hienen we al it oardiel fan Koos Wieling oer Sven Kramer, no Roelof de Vries oer Suzanne Schulting.
Namme: Suzanne Schulting
Wenplak: It Hearrenfean (komt fan De Ulesprong)
Bertedei: 25-09-1997
Sport: shorttrack
Ofstannen yn Gangneung: 500 meter,
1000 meter,
 1500 meter,
ôflossing
Olympyske resultaten: Schulting makket har debút op de Spelen
De kânsen fan Suzanne Schulting neffens sportredakteur Roelof de Vries:
"Suzanne is gjin topfavoryt, mar in medalje sit der wol yn. De 1000 meter is har favorite ôfstân, se helle op it WK fan ferline jier brûns, mar se kin de 1500 meter ek goed oan. Eins makket se op alle trije ôfstannen wol kâns, mar dan moat it wol meisitte. Schulting is in toptalint. Se hat snelheid en in ynhelaksje, mar is ek nochal dryst. Somtiden nimt se wat te folle risiko's en is se oermoedich. Kin se dat mei de Spelen derút helje, dan sit der wol wat moais yn. Der binne lykwols wol aardich wat konkurrinten. De Koreanen Choi en Shim binne de te klopjen shorttrackers. Elise Christie hat net sa folle wedstriden riden, mar is regearjend wrâldkampioene. De Kanadezen St-Gelais, Boutin en Maltais binne ek sterk. En feterane Arianna Fontana út Italië is Europeesk kampioene. By de ôflossing heart Nederlân by de medaljekandidaten. Súd-Koreä is de favoryt, mei Sina dêr krekt efter. Gewoanwei sil Nederlân dêrefter mei Ruslân en foaral Kanada stride om it brûns."
De Olympyske Spelen yn Pyeongchang begjinne op freed 9 febrewaris. Omrop Fryslân docht alle dagen streekrjocht ferslach fan de ferrjuchtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Plysjeteam beëiniget aksje Greenpeace, njoggen oanhâldingen

maintext:
In spesjaal team fan de plysje hat yn gearwurking mei de Kustwacht de protestaksje fan Greenpeace boppe Skiermûntseach beëinige. Yn totaal binne njoggen aksjefierders fan Greenpeace oanhâlden. Freedtemoarn waarden troch de plysje fiif minsken oanhâlden, dy binne yntusken alwer frijlitten. Oan de ein fan de middei waarden noch fjouwer aksjefierders oppakt, krekt nei't se in spandoek ophong hienen. Sy wurde nei de Eemshaven brocht, dêr't se troch de plysje heard wurde.
De plysje hat in spesjaal team ynset, dat mei in helikopter ynflein waard. De aksjefierders klommen tongersdei al op de poaten fan it boarplatfoarm, as protest tsjin de proefboarringen nei gas dy't freed losgean soenen fan it platfoarm ôf. Dy proefboarringen binne freed net trochgien.


title: Reedrydster Groenewoud twadde op NK maraton foar junioaren

maintext:
Marijke Groenewoud is sneon op de Ireen Wüst IIsbaan yn Tilburg twadde wurden op it Nederlânsk kampioenskip maraton foar junioaren. Yn de sprint moatst de reedrydster út Hallum Dieuwertje van Kalken foar gean litte. Efter Van Kalken en Groenewoud pakte Janet Beers it brûns.
By de jonges stiene der gjin Friezen op it poadium. Michel Eenkhoorn pakte dêr de nasjonale titel. Wessel Horlings fan Heech einige op it fiifde plak en wie dêrmei de bêste Fries.


title: Warskôging foar glêde diken

maintext: Ferkear op de Fryske diken wurdt snein warskôge foar glêdens. Neffens it KNMI kin it pleatslik glêd wurde troch sniebuien. Der is dêrom koade giel ôfjûn. De warskôging jildt fan sneintemiddei oant en mei moandeitemoarn 12.00 oere.


title: Promoasje op tsjalk yn Rotterdam foar 11Fountains

maintext:
In delegaasje fan it Kulturele Haadstêdprojekt 11Fountains is fan tongersdei oant snein yn Rotterdam, om dêr de alve keunstfonteinen te promoatsjen. Dat docht de organisaasje mei help fan de histoaryske koftsjalk De Tromp, dy't oan de Wilhelminapier leit. Bedoeling is dat keunstleafhawwers, dy't dizze wike in besite bringe oan Art Rotterdam, waarm makke wurde foar it keunstprojekt yn de Fryske stêden.
Oan board fan de tsjalk kinne minsken ûnder oare maketten fan de fonteinen sjen en komme se mear te witten oer Fryslân. Dizze eksposysje 'De Tocht' is fan 8 oant en mei 11 febrewaris fergees te sjen yn Rotterdam fan 11.00 oant 19.00 oere en freeds oant 21.00 oere.


title: Tachtich oeren wurkstraf nei fernielingen op fuotbalkompleks

maintext:
In 21-jierrige ynwenner fan Beetstersweach hat in wurkstraf fan tachtich oeren ûnder betingst oplein krigen. De man hie by de pleatslike fuotbalferiening, tegearre mei in jongere freon, de boel fernield. De twa hienen ruten fan de kantine, in graafmasine, in trekker, in kraan en in skoftkeet fan De Sweach ynsmiten. Dêrneist smiten se in stien nei de auto fan in frou dy't de manlju oanspruts op harren gedrach.
De man út Beetstersweach wennet yn in ynstelling fan Talant. Dêr hawwe se ek lampen fernield. Hy stiet ek ûnder tafersjoch fan jeugdreklassearring. Fanwege de ferstanlike beheining fan de man paste de plysjerjochter jeugdstrafrjocht ta.
De oare fertochte moat nije wike foar de bernerjochter ferskine. As se feroardiele wurde, moatte de fernielers hast 400 euro oan de fuotbalklup betelje.


title: Loftrom soms ticht fanwege tekoart loftferkearslieders

maintext:
It loftbrom boppe grutte dielen fan Nederlân giet soms ticht, omdat de loftferkearslieders fan de loftmacht troch in personielstekoart it wurk net altyd oankinne. Dat skriuwt de NOS. De loftferkierslieding fan de loftmacht beheart grutte dielen fan it Nederlânske loftrom, werûnder ek it loftrom boppe Fryslân.
Omdat it loftrom yn desimber en jannewaris fiif kear sletten wie, koenen traumahelikopters net opstige. It personielstekoart hat ek ynfloed op de F-16-piloaten. Dy kinne no minder oefenje as oars. Dêrneist krige de lytse loftfeart, lykas fleanskoallen, de ôfrûne moannen meardere dagen gjin ynformaasje oer it waar en oar ferkear yn it loftrom.


title: Gefallen fan yllegaal permanint wenjen fûn by kontrôle Sumar

maintext:
By in grutte kôntrole op rekreaasjepark Bergumermeer yn Sumar binne tongersdei gefallen fan yllegaal permanint wenjen fûn. It giet ûnder oare om in bûtenlanner, dy't it lân útset wurdt. Fan in tal oaren wurdt noch ûndersocht oft se hjir yllegaal binne.
De gemeente Tytsjerksteradiel woe mei de kontrôle ûnder oare achterhelje oft it park feilich is en of't der ek misstannen wienen. Boargemaster Jeroen Gebben: "Der wienen gjin klachten, mar de kontrôle wie om rekreaasjeparken leefber en feilich te hâlden. Wy woenen witte hoe't it mei de brânfeiligens sit, mei de permaninte bewenning, mar ek nei it ûnrjochtmjittich brûken fan foarsjenningen."
By de kontrôle wienen neist de plysje ûnder oare de fiskale resjerzje en de fremdelingeplysje belutsen.


title: FIDEO: Heit Knegt oer útskeakeling: "Dit is shorttrack, hè"

maintext:
"Dit is shorttrack, hè", wie de earste reaksje fan Joost Knegt nei de útskeakeling fan soan Sjinkie op de Olympyske 1000 meter. Shorttracker Sjinkie Knegt krige sneon al yn de kwartfinale in penalty. Dêr wie syn heit it net mei iens.
Wy folgen mei heit Joost en sus Kim de ferrjochtingen fan Sjinkie Knegt op de 1000 meter, thús by ien fan Sjinkie's beste maten.


title: FIDEO: Bern mei auto nei operaasjekeamer

maintext: Om bern minder benaud te meitsjen foar in operaasje is sikehûs Nij Smellinghe yn Drachten mei in bysûnder projekt úteinset. Se wurde net mear op in brankaar nei de operaasjekeamer brocht, mar ride no sels yn in autoke.


title: Fryske gemeenten bliid mei útstel útwreiding fleanfjild

maintext:
De gemeenten De Fryske Marren en Weststellingwerf binne bliid dat de útwreiding fan Lelystêd Airport mei in jier útsteld wurdt. Mar de kjeld is noch net út de loft, sizze beide ferantwurdlike wethâlders.
Der is noch gjin garânsje dat nei de iepening fan Lelystêd Airport net leechflein wurdt boppe kwestbere gebieten. En de weryndieling fan it loftrom is net earder as oer fiif jier. Beide gemeenten wolle dat dat bart foardat fleanfjild Lelystêd útwreidet. De Fryske Marren en Weststellingwerf binne net tsjin de útwreiding, mar wol tsjin de oerlêst fan dat leechfleanen.
It jout in goed gefoel dat de minister lústere hat nei wat der libbet yn de regio, sizze beide wethâlders. Mar echt gerêst binne se noch net, omdat der noch in soad ûndúdlik is.


title: Kamerabylden litte brânstichter moskee sjen

maintext:
Der binne kamerabylden fan de brânstichting by de moskee fan Drachten. Bestjoerslid Khalid Bennaceur sei sneintemoarn by Omrop Fryslân dat der bylden binne fan in persoan dy't besiket it rút yn te smiten en mei in brânbere floeistof oan de gong is. De persoan stekt de floeistof oan en naait dan út. De plysje hat de kamerabylden besjoen en is op syk nei de dieder.
Oanslach
De minsken fan de moskee binne bot skrokken fan de brânstichting. Se besjogge dit net as in die fan fernieling, mar as in oanslach. Soks hiene se yn Drachten nea ferwachte.
De brân by it Islamitisch Centrum oan de Langewyk yn Drachten hat plakfûn yn de nacht fan freed op sneon, tusken 3 en 4 oere. Sneontemiddei ûntduts in besiker de swartblakere muorre en it rút oan de efterkant fan it gebou. Moarns hiene besikers dy't nei de moskee kamen foar it gebed al in terpentinelucht rûkt.


title: Frou fan Van Seggeren bliuwt langer fêstsitten

maintext: De frou fan Tjeerd van Seggeren út Kollumersweach, dy't fertochte wurdt fan belutsenheid by syn dea, bliuwt noch sechstich dagen langer fêstsitten. Dat hat de rjochtbank tongersdei bepaald. De frou waard ein desimber oppakt omdat se in rol spile hawwe soe by de dea fan har man. Tjeerd fan Seggeren waard july ferline jier dea fûn yn in stik greide by De Westereen, nei't er dêr nei in festival west hie. Hy wie slim ferwûne oan syn holle. Syn frou ûntkent dat se wat mei de saak te krijen hat.


title: Donorwet Dijkstra oannommen, elkenien automatysk donor

maintext:
De donorwet is tiisdeitemiddei oannaam mei 38 stimmen foar en 36 stimmen tsjin. It foarstel fan Friezinne om utens D66-lid Pia Dijkstra waard tiisdei yn de Earste Keamer behannele. Dat de wet der trochhinne is, betsjut dat alle Nederlanners automatysk harren organen beskikber stelle.
Trije Fryske senatoaren koene meistimme oer de wet. Joop Atsma fan it CDA en Max Aardema fan de PVV stimden tsjin. Hendrik ten Hoeve fan de ûnôfhinklike senaatsfraksje wie foar de wet.


title: Keninklike ûnderskieding âld-teäterdirekteur Van der Knaap

maintext: Ald-direkteur Ben van der Knaap fan Theater Sneek is freedtejûn keninklik ûnderskieden. Van der Knaap waard by de Bonte Sneeker Avond ferrast troch kommissaris fan de Kening Arno Brok. Van der Knaap mei him tenei ridder yn de Oarder fan Oranje-Nassau neame.


title: Wüst op de 1500 meter as earste favoryt yn aksje

maintext:
Ireen Wüst, Marrit Leenstra, en Heather Bergsma hawwe allegearre lette ritten lotte foar de 1500 meter op de Olympyske Spelen moandei yn Súd-Koreä. Ireen Wüst hat it miskien wol it minste troffen, want sy moat as earste de baan op. Har tsjinstanner yn de alfde rit is de Kanadese Brianne Tutt. Marrit Leenstra komt fuort dêrnei yn aksje tsjin de Poalse Katarzyna Bachleda-Curuś.
De Amerikaanske frou fan Jorrit Bergsma, Heather Bergsma, is ynlotte op de fjirtjinde en alderlêste rit tsjin de Japanse favoryt Miho Takagi. Yn de rit derfoar komt ek noch in Nederlanner yn aksje: Lotte van Beek rydt dan tsjin Ayaka Kikuchi út Japan.
De 1500 meter fan de froulju is moandei fan 13:30 oere ôf live te folgjen op Omrop Fryslân radio.


title: Aris yn spannende wedstriid tsjin Rotterdam dochs ûnderút

maintext:
De basketballers fan Aris binne tongersdeitejûn yn eigen hûs ûnderút gien tsjin Rotterdam. Yn in spannende wedstriid waard it úteinlik 72-75 foar de besikers. De Ljouwerters stienen nei it earste kwart noch op foarsprong (23-19). By rêst stie it ek noch 40-30 yn it foardiel fan de ploech fan Tony van den Bosch. De Rotterdammers kamen dêrnei hieltyd tichterby en makken yn de slotfaze mei trije punten noch krekt it ferskil.
Pas op 8 maart spilet Aris wer in kompetysjewedstriid. Dan nimme de Ljouwerters it thús op tsjin Leiden.


title: Drachtster moat de sel yn foar stellerij

maintext:
In man út Drachten hat fjouwer wiken sel krigen fanwege stellerij. De man en syn freondinne waarden yn oktober yn Ljouwert oanhâlden omdat fan har bekend wie dat se guod stellen hiene. It gie ûnder oare om rûkersguod. De twa seine dat se gjin jild hiene en oan de drugs wiene.
De frou hat har yntusken opnimme litten yn in klinyk. Se krige in wurkstraf fan 20 oeren. De man hat sûnt syn oanhâlding al wer in pear kear guod stellen. Dêr krijt er no sel foar. En omdat er al in selstraf ûnder betingst stean hie, moat er dy no ek útsitte.


title: Rydbewiis hurdrider De Gordyk yn beslach naam

maintext: De plysje hat moandeitejûn it rydbewiis fan in 29-jierrige hurdrider út De Gordyk yn beslach naam. De man ried mei in gemiddelde snelheid fan 198 kilometer oer de A7, wylst tagelyk de dykbehearder oan it struien wie tsjin de glêdens. De man helle op guon stikken fan de sneldyk in faasje fan 213 kilometer. Hy is syn rydbewiis yn elk gefal twa moanne kwyt.


title: Plysje treft bewusteleaze frou oan by drugsynfal yn Ljouwert

maintext:
De plysje hat freedtemoarn by in drugsynfal oan de Foarstreek yn Ljouwert in bewusteleaze frou oantroffen. De frou lei yn de hal en wie nei alle gedachten ûnder ynfloed fan GHB. Se waard sa gau as mooglik nei it sikehûs brocht.
By de ynfal waard de haadbewenner fan it hûs ek oanhâlden. It wie de plysje dúdlik wurden dat de wenning brûkt waard foar de hannel yn harddrugs. Yn it gebou sels is ûnder mear XTC en GHB oantroffen.
Tsjin de fertochte sil proses-ferbaal opmakke wurde.


title: Hake genietet op earste dagen: "Groep oogt fris en gretig"

maintext:
Hy hat noch mar twa dagen foar de groep stien, mar de nije Cambuur-trainer René Hake is no al ûnder de yndruk fan de seleksje. Freed is de earste wedstriid ûnder lieding fan Hake. Dan spilet Cambuur thús tsjin Go Ahead Eagles. "Ik heb vandaag wel genoten, de groep oogt fris en gretig. Dat beviel me wel. Er zit een goeie schwung in het team.''
Problemen
Der binne noch wol wat problemen dy't Hake en syn staf oplosse moatte. Furdjel Narsingh en Nigel Robertha binne blessearre en Jordy van Deelen is noch siik. Trochdat ek Karim Rossi lang út 'e rûlaasje is, is benammen de spitsposysje in probleem. Martijn Barto liket de logyske man yn de punt fan de oanfal, mar dêr kin Hake noch gjin dúdlikheid oer jaan. Fierder sil de nije trainer net in soad feroarje yn de opstelling.
Mooglik debút foar Crowley
Fan de nije spilers sit Daniel Crowley al wol by de seleksje, wylst Kenny Teijsse noch net wedstriidfit is en dus freed ûntbrekke sil. Tsjinstanner Go Ahead Eagles stiet op it sechtjinde plak yn de Jupiler League mei seis punten minder as Cambuur. "Go Ahead heeft veel nieuwe spelers en die zijn nog niet 100 procent op elkaar afgestemd'', mient Hake. "Maar ze hebben voorin goede spelers die het verschil kunnen maken.''
"Mooi om te beginnen met een thuiswedstrijd"
It debút fan Hake sil plakfine yn it Cambuurstadion en dêr sjocht er nei út: "Ik vind het mooi om te beginnen met een thuiswedstrijd. Ik ken het Cambuurpubliek en het is mooi dat er zoveel mensen komen.''


title: Amazône swierferwûne nei sikehûs nei fal fan hynder

maintext:
By Boarnburgum is tiisdeitemiddei in hynsterydster swierferwûne rekke. Se soe fan it hynder fallen wêze. It is net dúdlik hoe't it mei har is. Twa ambulânses en in traumahelikopter binne nei Boarnburgum kaam foar medyske help.
It slachtoffer is mei de ambulânse nei it sikehûs brocht, ûnder begelieding fan twa motorplysjes. Neffens in tsjûge soe it om in famke gean. De plysje koe neat sizze oer de leeftiid fan it slachtoffer.